title: High School Musical 3: Senior Year

text: Gabriella muuttaa toiseen kaupunkiin opiskelemaan. Vanhassa koulussa on tanssiaiset ja Gabriella on luvannut Troy Boltonille tulevansa niihin, mutta ei pääse tulemaan. Koulussa on myös näytelmä, jonka päätähdet ovat Gabriella Montez ja Troy Bolton, mutta tietenkin Sharpay sotkeutuu asiaan. Jimmy on Troyn varanäyttelijä ja Sharpay Gabriellan. Gabriellan muuttaessa Sharpay sai himoitsemansa Gabriellan paikan. Troy ei ole paikalla esityksessä, vaan Gabriellan luona, yli 1600 kilometrin päässä. Jimmy saa Troyn paikan. Hän kuitenkin myöhästyy lavalta ja tulee väärästä paikasta. Gabriella ja Troy tulevat lopulta pelastamaan esityksen. Kun nuoret saavat todistukset, Troy valitsee koripallon sekä teatterin ja koulun, jonne hän haluaa, olisi vähän yli 52 kilometriä hänen rakkaansa luota. Troy saa isältään suostumuksen ja hän pääsee haluamaansa kouluun lähemmäs Gabriellaa.Helmikuussa 2007 Disney ilmoitti aikovansa kuvata seuraavan "High School Musical"-elokuvan Halloween-teemalla ja nimetä sen "Haunted High School Musicaliksi". Myöhemmin saman vuoden syyskuussa Disney ilmoitti luopuneensa Halloween-teemasta ja keskittyvänsä elokuvassa East High'n avainhenkilöiden viimeiseen vuoteen lukiossa. Yahoo-uutisten mukaan kahden aiemman elokuvan käsikirjoittaja, Peter Barsocchini on sanonut: ”Kellään näyttelijöistä ei ole sopimuksen mukaista velvollisuutta näytellä elokuvassa. Olemme keskustelleet asiasta aktiivisesti kaikkien kuuden kanssa ja olemme hyvin optimistisia”.


title: High School Musical 3: Senior Year

text: Zac Efronia siteerattiin People–lehdessä: ""Voin kertoa että käsikirjoitus on hyvä, ja jos me kaikki sovimme lopullisesta käsikirjoituksesta, ei mikään pitele meitä tekemästä sitä. Meillä on ollut todella hauskaa tehdessämme näitä elokuvia ja se on todella harvinaista tällä alalla"".


title: High School Musical 3: Senior Year

text: Tuotanto aloitettiin 29. huhtikuuta 2008. Harjoitukset alkoivat huhtikuun alussa. Myös kaksi aikaisempaa "High School Musical" elokuvaa ohjannut Kenny Ortega ilmoitti, että käsikirjoitus on esitetty (ennen kuin käsikirjoittajien lakko alkoi) ja että he ovat parhaillaan kehittämässä musiikkia. Hän lisäsi, että elokuvat kuvataan kahden ensimmäisen osan tapaan Salt Lake Cityssä, Utahissa. Hän vihjaisi, että juoni perustuu jotenkin Wildcatsien viimeiseen vuoteen high schoolissa ja ilmoitti, että ""näyttää siltä, että olemme saaneet näyttelijät kasaan.""


title: High School Musical 3: Senior Year

text: Vanessa Hudgensin jatkaminen elokuvassa oli hetken epävarmaa johtuen hänen internetiin vuotaneista alastonkuvistaan. Hudgens kuitenkin pyysi kohua Disney Channelilta anteeksi.


title: Theodor Decker

text: Aleksander (Alexander) Theodor Decker (1. joulukuuta 1838 Helsinki – 3. huhtikuuta 1899 Helsinki) oli suomalainen arkkitehti.


title: Theodor Decker

text: Decker opiskeli arkkitehdiksi Tukholman taideakatemiassa vuosina 1858–1863. Ennen opintojaan Decker oli ehtinyt olla arkkitehtioppilaana sekä intendentin konttorissa että Turun lääninarkkitehdin Georg Theodor von Chiewitzin luona.


title: Theodor Decker

text: Opintojensa jälkeen 1865 Decker nimitettiin Turkuun vt. lääninarkkitehdiksi. Hän jatkoi yleisten rakennusten ylihallituksen palveluksessa vuoteen 1875, jolloin hän erosi ja työskenteli jonkin aikaa yksityisenä arkkitehtina. Hän oli mm. osakkaana Theodor Höijerin ja Frans Sjöströmin Suomen ensimmäisessä yksityisessä arkkitehtitoimistossa. Decker palasi ylihallituksen arkkitehdiksi vuonna 1883.


title: Tomi Kärkkäinen

text: Tomi Kärkkäinen (s. 22. lokakuuta 1969 Sulkava) on suomalainen jalkapallovalmentaja ja entinen jalkapalloilija. Hän oli pelipaikaltaan oikea laitalinkki tai laitapuolustaja, mutta kykeni myös pelaamaan vasemmalla laidalla.


title: Tomi Kärkkäinen

text: Pelaajana Kärkkäinen edusti FF Jaroa 1990–92, Vaasan Palloseuraa 1993–96, Norjan kakkosdivisioonassa Skjetteniä 1997–98, Närpes Kraftia 1999–2000 Ykkösessä ja FC Kiistoa sekä Jakobstads Bollklubbia Kakkosessa 2001–2002. Veikkausliigassa hän pelasi yhteensä neljän kauden ajan, saaden tililleen 43 ottelua ja 3 maalia.


title: Tomi Kärkkäinen

text: Valmentajana Kärkkäinen siirtyi Vasa IFK:n peräsimeen vuonna 2003. Hän nosti joukkueen Ykköseen kauden 2005 päätteeksi. Kauden 2007 jälkeen Kärkkäisen ilmoitettiin siirtyvän VPS:n uudeksi päävalmentajaksi. Kärkkäinen erosi tehtävästään kauden 2009 alussa VPS:n saatua vain yhden pisteen viidestä ensimmäisestä ottelusta.


title: Fulco di Verdura

text: Fulco di Verdura, koko nimeltään Fulco Santostefano della Cerda, Verduran herttua (1899 Sisilia – 1978 Lontoo), oli italialaissyntyinen korusuunnittelija, jonka huippukautta oli 1930-luvulta 1950-luvulle.


title: Fulco di Verdura

text: Alun perin Verdura kouluttautui taidemaalariksi Italiassa. Säveltäjä Cole Porterin vaimo Linda houkutteli Verduran vuonna 1926 Pariisiin, jossa aloitti ensin tekstiilisuunnittelijana ja myöhemmin korusuunnittelijana Chanelin Muotitalossa. Vuonna 1934 Verdura siirtyi New Yorkiin Paul Flaton jalokiviliikkeen suunnittelijaksi ja 1938 Paul Flaton Los Angelesin sivuliikkeen suunnittelijaksi. Jo seuraavana vuonna hän perusti, Cole Porterin avustamana, omaa nimeään kantavan liikkeen New Yorkiin osoitteeseen 712 Fifth Avenue. Toisen liikkeensä hän perusti Pariisiin vuonna 1947.


title: Fulco di Verdura

text: Vedura oli kuuluisa savukerasioistaan, joita suunnitteli Cole Porterille ja hänen vaimolleen Lindalle, joka tilasi aina yhden uuden savukerasian miehensä musikaalien ensi-iltoihin. Verdura valmisti myös lukuisia luontoaiheisia koruja sekä historiallisia taidetyylejä mukailevia koruja, joita mielellään istutti kultaan eikä suositumpaan platinaan niin kuin kilpailijafirmat.


title: Fulco di Verdura

text: Vuonna 1972 Verduran herttua myi liikkeensä Joseph G. Alfanolle ja muutti Lontooseen, jossa vietti viimeiset vuotensa mm. kirjoittaen omaelämäkerran, The Happy Summer Days - A Sicilian Childhood.


title: Fulco di Verdura

text: Verduran jalokiviliikkeen osti Walter Landrigan 1985 ja se nousi jälleen uuteen suosioon ollen edelleen toiminnassa osoitteessa 745 Fifth Avenue, New York.


title: AMI-koodaus

text: AMI-koodaus, Alternate Mark Inversion, on tietoliikenteessä käytettävä linjakoodaus. Koodaus kuuluu bipolar-koodauksiin, joilla on "kaksinapainen" esitystila toiselle bitille eli polariteetti vaihtelee. AMI-koodauksella bipolar-ominaisuudella poistetaan tasavirtakomponentti.


title: AMI-koodaus

text: AMI-koodauksesta on muunnelma, pseudoternary, jossa "1-bitti" edustaa perustasoa ja "0-bitti" vaihtaa polariteettia joka toiselle "0-bitille". Muuten koodaus on identtinen AMI-koodauksen kanssa.


title: AMI-koodaus

text: AMI-koodauksessa "0-bitti" esitetään perustasolla ja "1-bitti" vuoron perään vastakkaisina tasoina. Esimerkkinä, jos tiedon siirrossa jännite 0V esittää "0-bittiä" ja yhden voltin jännite "1-bittiä", niin ensimmäinen "1-bitti" on +1V ja seuraava -1V. Tästä seuraa, että bittijonon jännitteiden summa on 0 Volttia.


title: AMI-koodaus

text: AMI-koodauksessa kellon synkronoinnin ylläpito on vaikeaa jos bittijonossa on useampi "0-bitti" peräkkäin.


title: Albert Cossery

text: Albert Cossery (3. marraskuuta 1913 Kairo – 22. kesäkuuta 2008 Pariisi) oli suurimman osan elämästään Ranskassa asunut egyptiläissyntyinen kirjailija. Pitkästä urastaan huolimatta hän julkaisi vain kahdeksan romaania. Ne ovat ranskankielisiä, mutta sijoittuvat kirjailijan kotiseuduille arabimaailmaan.


title: Laykin et Cie

text:
Laykin et Cie oli Yhdysvaltain tunnetuimpia jalokiviliikkeitä, jonka perusti Sol Laykin vuonna 1932 Los Angelesiin. Liikkeen huippukautta olivat 1930- ja 1940-luku.
Firman pääliike sijaitsi aluksi Aleksandria Hotellissa, mutta muutti jo seuraavana vuonna osoitteeseen 8635 Sunset Boulevard, jolloin siitä tuli monen filmitähden suosima liike. Korujen valmistuksen lisäksi Laykin et Cie myi ja osti jalokiviä. Tarinan mukaan Sol Laykin vei näyttelijä Mae Westille nähtäväksi 30 karaatin painoisen keltaisen timantin, jonka Mae Westin lemmikkiapina nielaisi. Laykin et Cie panosti mainontaan ajan suurissa muoti- ja sisustuslehdissä kuten Voguessa, Harper's Bazaarissa ja Town and Countryssa.


title: Puhelin (elokuva)

text: Puhelin on Walter Wagerin samannimiseen kirjaan perustuva kylmän sodan aikainen agenttielokuva. Don Siegelin ohjaama "Puhelin" sai ensi-iltansa vuonna 1977.


title: Puhelin (elokuva)

text: Kohtauksia elokuvaan kuvattiin myös Suomessa, ja sivurooleissa näkyvät suomalaiset näyttelijät Ville-Veikko Salminen, Åke Lindman ja Ansa Ikonen, jolle "Puhelin" jäi viimeiseksi elokuvaksi. Nuori Renny Harlin oli seuraamassa elokuvan kuvauksia Helsingissä. Katseltuaan Siegeliä ja Bronsonia työssään Harlin ilmoitti ystävilleen haluavansa tulla elokuvaohjaajaksi.


title: Puhelin (elokuva)

text: Elokuvan miespääosien näyttelijät Charles Bronson ja Donald Pleasence näyttelivät viimeistä kertaa samassa elokuvassa. Kun ohjaaja Don Siegel pyysi Charles Bronsonia ajamaan viiksensä roolia varten, Bronson kieltäytyi sanomalla: "Ei viiksiä, ei Bronsonia".


title: Puhelin (elokuva)

text: Neuvostoliitto on lähettänyt 1950-luvulla Yhdysvaltoihin "nukkuja-agentteja". Nämä nukkujat ovat eläneet elämäänsä tavallisina amerikkalaisina tietämättä, että heidän mieleensä on koodattu tehtäviä hypnoosin avulla. Tehtävät koostuvat strategisista sabotaasi-iskuista ja salamurhista. Nukkuja-agentin tulee tuhoutua tehtävänsä mukana tai tappaa itsensä heti iskun jälkeen. Yksi elokuvan väittämistä onkin "paras agentti on sellainen, joka ei tiedä olevansa agentti".


title: Puhelin (elokuva)

text: Nukkuja-agentin saa herätettyä tekemään iskun lausumalla hänelle koodin, joka on siteeraus Robert Frostin runosta ”Stopping by Woods on a Snowy Evening” ("Metsän reunassa lumisena iltana"):


title: Puhelin (elokuva)

text: "The woods are lovely, dark and deep. But I have promises to keep, And miles to go before I sleep, And miles to go before I sleep."


title: Puhelin (elokuva)

text: Nikolai Daltšimski on seonnut KGB:n agentti, joka varastaa nukkujien nimet sisältävän muistikirjan. Hän pakenee Neuvostoliitosta Yhdysvaltoihin ja alkaa aktivoida nukkujia puhelimitse. KGB lähettää Daltšimskin perään parhaan agenttinsa eversti Borzovin, jonka tehtävä on löytää ja tappaa Daltšimski, ennen kuin tämä onnistuu sytyttämään toimillaan sodan.


title: Puhelin (elokuva)

text: "Video-oppaassa" vuodelta 1994 Harri Närhi sanoo "Puhelinta" kankeaksi ja aikansa eläneeksi vakoilutrilleriksi, jossa Bronson on kuitenkin vielä hyvässä vedossa. Hän antaa elokuvalle kaksi tähteä viidestä, mikä vastaa sanallista arviota ”keskinkertainen”.


title: DaMarcus Beasley

text: DaMarcus Lamont Beasley (s. 24. toukokuuta 1982 Fort Wayne, Yhdysvallat) on yhdysvaltalainen jalkapalloilija. Hän on pelipaikaltaan laitalinkki tai -puolustaja ja on pelannut Euroopassakin alankomaalaisessa PSV Eindhovenissa, englantilaisessa Manchester Cityssä, skotlantilaisessa Rangersissa ja saksalaisessa Hannover 96:ssa. Beasley on tunnettu muun muassa nopeudestaan.


title: DaMarcus Beasley

text: Beasley on pelannut Yhdysvaltain maajoukkueessa 126 ottelua ja tehnyt niissä 17 maalia. Hän pelasi MM-kilpailuissa 2006 kahdessa ottelussa avauskokoonpanossa ja tuli yhdessä ottelussa vaihtopelaajana kentälle.


title: 2B1Q-koodaus

text: 2B1Q-koodaus, Two-binary - one-quaternary, on tietoliikenteessä käytettävä linjakoodausmenetelmä. Koodausta käytetään mm. ISDN-liittymän ANSI T1.601 -suosituksen mukaisessa U-rajapinnassa.


title: 2B1Q-koodaus

text: 2B1Q -koodauksessa kaksi peräkkäistä bittiä koodataan yhdeksi tilaksi. Tiloja on 4 kappaletta. Esimerkkinä, jos tiloja esittävät jännitetasot +3V,+1V,-1V ja -3V, niin voidaan bittijono 00 esittää jännitetasona +3V.


title: Latok

text: Latok on jyrkästi kohoavista kallionhuipuista koostuva vuorirypäs, joka sijaitsee Panmah Muztaghin osassa Keski-Karakorumissa, Pakistanissa. Latokin länsipuolella sijaitsee Ogren huipuista koostuva ryhmä, jonka korkein huippu on Baintha Brakk, joka tunnetaan myös nimellä The Ogre. Latokista suoraan etelään sijaitsee Baintha Lukparin jäätikkö, pieni sivuhaara, mikä johtaa pitkälle Biafon jäävirralle, yhdelle Karakorumin pääjäätiköistä. Latokin pohjoispuolella sijaitsee Choktoin jäävirta.


title: Latok

text: Ryhmä käsittää neljä päähuippua, jotka on lueteltu tähän niiden suhteellisen aseman mukaan ryhmässä. Nimien perään on ilmoitettu korkeus merenpinnan tasosta sekä vuosiluku, jolloin huipulle on ensimmäisenä noustu:


title: Latok

text: Jokainen huipuista on teknisesti äärimmäisen vaikea kiivettävä. Ne ovatkin olleet näyttämönä joidenkin maailman vaikeimmin kiivettävissä olevien korkeiden paikkojen joukossa.


title: Latok

text: Latok I:n huipulle kiipesi ensimmäisen kerran v. 1979 Naoki Takadan johtama japanilainen retkikunta. Tähän ensimmäiseen huipulla käyneeseen ryhmään kuului myös Sin'e Matsumi, Tsuneo Shigehiro ja Yu Watanabe, sekä heitä seuranneet Hideo Muto, Jun'ichi Oku ja Kota Endo, jotka saavuttivat huipun kolme päivää myöhemmin. He aloittivat kulkunsa Baintha Lukparin jäätiköltä, ja kiipesivät vuoren tukipilaria saavuttaen itäisen harjanteen.


title: Latok

text: Latok I:n jyrkän pohjoisharjanteen (2 500 m) pahamaineinen reitti on yhä kiipeämättä. Yhdysvaltalaisten kiipeilijöiden, Jim Doninin, Michael Kennedyn, George Lowen ja Jeff Lowen ensimmäinen yritys oli vähällä onnistua. Puutteista huolimatta kevyen kuorman pitäminen tässä kiipeämisessä oli suuressa arvossa. Tämän jälkeen seurasi monia epäonnistuneita kiipeämisyrityksiä.


title: Latok

text: Latok II:lle noustiin ensimmäistä kertaa v. 1977 Arturo Bergameschin johtaman italialaisen ryhmän saavuttaessa samalla sen ensimmäisen onnistuneen kiipeämisen. He kiipesivät huipun kaakkoisrinnettä, ja E. Alimonta, T. Mase sekä R. Valentini onnistuivat pääsemään huipulle.


title: Latok

text: 1997 tapahtui myös maininnan arvoinen nousu Latok II:lle, kun Alexander Huberin, Thomas Huberin, Toni Gutschin, ja Conrad Ankerin hyvin vahva joukkue kiipesi huipun jyrkkää länsirinnettä. He kuvailivat tätä samanlaiseksi kuin asettaisi "El Capitanin Mount McKinleyn päälle": 1 000-metrinen pystysuora kallioseinämä, jonka perusta on 6 100 metrin korkeudella merenpinnan tasosta. Kaiken kaikkiaan kiipeämistä ylöspäin oli yhteensä 2 200 metriä.


title: Latok

text: Ensimmäinen nousu Latok III:lle tapahtui vuonna 1979, kun Yoji Teranishin johtama japanilainen joukkue kiipesi huipulle lounaisen harjanteen reittiä. Huipulle olivat nousseet Teranishi, Kazushige Takami sekä Sakae Mori. Samaa reittiä nousi vuonna 1988 italialainen ryhmä. Itse asiassa se oli ensimmäinen onnistunut uudelleennousu millekään Latok-ryhmän huipuista.


title: Tuomas Vänttinen

text: Tuomas Vänttinen (s. 29. heinäkuuta 1983 Savonlinna) on suomalainen jääkiekkohyökkääjä, joka pelaa Saksan toiseksi korkeimmalla sarjatasolla DEL2-liigan EC Bad Tölzissä. Hän on pelipaikaltaan keskushyökkääjä. Vänttinen laukoo oikealta.


title: Tuomas Vänttinen

text: Vänttinen aloitti ammattilaisuransa Savonlinnan Pallokerhossa kaudella 2000–2001. Savonlinnasta Vänttinen siirtyi Saimaan Palloon kaudeksi , jossa pelasi kolme kautta. Kaudella Vänttinen pelasi SaiPassa. Kauden aikana hän oli lainalla Mestiksessä KooKoossa. Seuraavalla kaudella hän oli lainalla Mestiksessä Haukoissa pelaten siellä kolme ottelua. SaiPassa hän pelasi kauden kauden loppuun. Kaudella Vänttinen siirtyi JYPiin, jossa hän voitti Suomen-mestaruuden kaudella ja SM-pronssia kaudella . Kauden 2009–2010 jälkeen hän siirtyi Tampereen Tapparaan.


title: Tuomas Vänttinen

text: Keväällä 2012 Vänttinen teki vuoden sopimuksen Hämeenlinnan Pallokerhon kanssa ja pelasi seurassa kolme vuotta. Kaudeksi 2015–2016 hän siirtyi Vaasan Sportiin. Sportissa hän on saanut enemmän vastuuta mm. erikoistilanteissa ja on ollut syksyllä 2015 joukkueen tehokkain pelaaja.


title: Tuomas Vänttinen

text: Kaudeksi 2017-2018 Vänttinen siirtyi Saksan toiseksi korkeimmalle sarjatasolle DEL2-liigan EC Bad Tölzin riveihin.


title: Lauri Kutilainen

text: Lauri Laurinpoika Kutilainen (21. toukokuuta 1895 Kaukola – 3. huhtikuuta 1918 Tampere) oli suomalainen jääkärialiupseeri. Hänen vanhempansa olivat työmies Lauri Kutilainen ja Anna livonen. Tämä kansakoulun ja sen jatkokurssin käynyt Kaukolalainen työmies liittyi Saksassa sotilaskoulutusta antavaan Jääkäripataljoona 27:ään 17. joulukuuta 1915 ja sijoitettiin pataljoonan pioneerikomppaniaan.


title: Lauri Kutilainen

text: Hän otti osaa taisteluihin ensimmäisessä maailmansodassa Saksan itärintamalla Misse-joen asemasodassa, Riianlahden rannikkoasemissa ja Schmardenissa sekä Aa-joen talvitaisteluissa. Hän astui Suomen armeijan palvelukseen 11. helmikuuta 1918 aliupseeriksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 12. jääkäripataljoonan 3. komppaniaan, jonka mukana otti osaa taisteluihin Kalevankankaalla ja Tampereella, jossa hän kaatui hyökätessään sairaalan luona olevilta hiekkakuopilta kohti Tampereen rautatieasemaa. Kuollessaan hän oli naimaton ja kirjoilla Kaukolassa. Hänet on haudattu Kaukolan sankarihautaan.


title: Bill Nighy

text: Bill Nighy (s. 12. joulukuuta 1949 Caterham, Surrey, Englanti) on englantilainen näyttelijä. Hän aloitti työnsä teatterissa ja televisiossa ennen ensimmäistä elokuvarooliaan vuonna 1981. Hänet tunnetaan ehkä parhaiten Davy Jonesin roolista elokuvasarjassa "Pirates of the Caribbean". Hän on voittanut mm. Golden Globe- ja BAFTA-palkinnon.


title: Fingerpori

text: Fingerpori on Pertti Jarlan piirtämä ja käsikirjoittama suomalainen strippisarjakuva. Sitä alettiin julkaista "Helsingin Sanomissa" helmikuussa 2007, ja nykyisin se ilmestyy myös lukuisissa muissa suomalaisissa sanomalehdissä. Sen stripeistä on koottu useita sarjakuva-albumeita.


title: Fingerpori

text: Sarjakuvan keskeisin ympäristö on kuvitteellinen suomalainen pikkukaupunki, Fingerpori. Sarjakuvan päähenkilö on silmälasipäinen Heimo Vesa. Hänen lisäkseen stripeissä esiintyy useita muita kaupunkilaisia, kuten paikallisessa kahvilassa työskentelevä rääväsuinen Rivo-Riitta. Fingerporilaisten ohella sarjakuvassa on nähty myös muun muassa paavi, Mustanaamio, Hämähäkkimies, Spede Pasanen, Kimi Räikkönen, Adolf Hitler ja marsalkka Mannerheim.


title: Fingerpori

text: Fingerporin huumori on pitkälti kielellistä ja perustuu useimmiten erilaisiin sanaleikkeihin ja vitseihin. Vaikka Fingerporissa on jonkin verran myös poliittista satiiria, se ei tekijänsä mukaan ole poliittinen sarjakuva vaan pyrkii puhtaasti lukijan huvittamiseen: ”Väännän vitsiä keinolla millä hyvänsä. Tarkoitus ei ole niinkään pohdiskella kuin viisastella.”


title: Fingerpori

text: Fingerporin alkumuoto oli saman tekijän sarjakuva "Karl-Barks-Stadt", joka voitti kolmannen palkinnon pohjoismaisen sarjakuvakilpailun strippisarjassa Kemin sarjakuvapäivillä vuonna 2006. Palkintoraadin lausunnon mukaan Karl-Barks-Stadt oli ”kerrassaan hyvin piirretty sarja, jonka niukkaeleiset hahmot antavat ilmeikkään elämän stripin kertomalle vitsille”. Palkinnon jälkeen "Karl-Barks-Stadt" ilmestyi marraskuun 2006 ajan "Ilta-Sanomissa" kuukauden kotimaisena sarjakuvana. "Karl-Barks-Stadt" oli Jarlan ensimmäinen jatkuva sarjakuva, aiemmin hän oli tehnyt lyhyitä yksittäissarjakuvia huumorilehti "Pahkasikaan" (1993–2000) ja työskennellyt kuvittajana yritysmaailmassa muun muassa Trainers’ Houselle.


title: Fingerpori

text: Vuodenvaihteessa 2006–2007 "Helsingin Sanomat" etsi sivuilleen uutta kotimaista sarjakuvaa, ja lehden sarjakuvatoimittaja Eeva Lepistö kiinnitti huomionsa Karl-Barks-Stadtiin. Fingerporiksi uudelleennimetty sarjakuva alkoi ilmestyä "Helsingin Sanomissa" 5. helmikuuta 2007. Se korvasi lehdessä yli 40 vuotta ilmestyneen Tiikeri-sarjakuvan, jonka tekijä Bud Blake oli jäänyt eläkkeelle vuonna 2004.


title: Fingerpori

text: Ensimmäinen Fingerpori-albumi ilmestyi huhtikuussa 2008 sarjakuvakustantamo Arktisen Banaanin julkaisemana. Albumi, kuten koko sarjakuvakin, sai vaihtelevan vastaanoton. "Helsingin Sanomissa" professori Olli Alho arvosteli Fingerporia siitä, että sen huumori perustuu liikaa homonyymisanaleikeille, jotka eivät jaksa kiinnostaa aikuista lukijaa. Sarjan ”ruumiin- ja sielunmaisemaa” hän vertasi kirjallisuudentutkija Mihail Bahtinin määrittelemään groteskiin realismiin ja sen edustajiin, kuten François Rabelais’hen. Arvostelu päätyi sittemmin kopioituna Fingerpori-albumien alkusivuille. Plaza.fi:n Kaistan arvostelussa Fingerporia sen sijaan kehuttiin ”parhaaksi kotimaiseksi uutuussarjaksi pitkään aikaan”, ja "Suomen Kuvalehden" arvostelussa Jarlaa kiitettiin suomalaisen puujalkahuumorin nostamisesta uudelle ja tuoreelle tasolle.


title: Fingerpori

text: Fingerporia on käännetty myös ruotsiksi, norjaksi, tanskaksi ja englanniksi. Vuonna 2014 julkaistiin englanninkielinen kokoelmateos "Fingerpori from Finland", jonka stripit olivat kääntäneet Jarla ja Vesa Kataisto.


title: Fingerpori

text: Fingerpori on pieni rannikkokaupunki, joka sijaitsee määrittelemättömässä osassa Suomea. Sen pohjoinen rajanaapuri on Mordor ja eteläinen Vatikaani. Tarun mukaan kaupungin perustivat viikingit, jotka eivät päässeet palaamaan kotiinsa, koska merihirviö söi heidän laivansa. Myöhemmin kaupunkia on tehnyt tunnetuksi muun muassa talvisodan aikainen Fingerporin prikaati, jonka hidas matka kohti rintamaa päättyi lopulta joukon pakenemiseen kokonaisuudessaan laivalla Ruotsiin. Toisen maailmansodan jälkeen itse Adolf Hitler piiloutui Fingerporiin, koska havaitsi kaupungin olevan otollista maaperää fasismille.


title: Fingerpori

text: Nykypäivän Fingerporissa on 3 600 asukasta, kevyttä teollisuutta sekä ”kansainvälisestikin keskustelua herättänyt” Tiedekeskus Fingerpoli. Kaupungin valtapuolue on keskusta, jolla on 75 % kaupunginvaltuuston paikoista (tilanne vuonna 2008); muihin valtuustossa edustettuihin poliittisiin ryhmiin kuuluvat muun muassa kommunistit ja natsit. Tärkeimpiin nähtävyyksiin kuuluvat kuplahallitekniikalla toteutettu Fingerporin uusi kirkko sekä fasistista klassismia edustava Fingerporin kaupungintalo, jonka Albert Speer piirsi tupakka-askin kanteen vieraillessaan Lapissa vuonna 1944.


title: Fingerpori

text: Pertti Jarlan mukaan hänen alkuperäinen visionsa oli luoda kaupungista jonkinlainen ”itäsaksalainen Ankkalinna”. Tähän viittasi myös sen ensimmäinen nimi Karl-Barks-Stadt, yhdistelmä itäsaksalaisesta Karl-Marx-Stadtista (nykyisin Chemnitz) ja Ankkalinnan luoneesta sarjakuvapiirtäjästä Carl Barksista. Kaupungin nimi kuitenkin vaihdettiin, kun sarjakuva pääsi Helsingin Sanomiin. Lehden kulttuuritoimituksen esimies Saska Saarikoski pyysi Jarlaa korvaamaan Karl-Barks-Stadtin helpommalla nimellä, ja tämä päätyi Fingerporiin, koska ajatteli sen kuulostavan pieneltä rannikkokaupungilta. Nykyinen Fingerporin kaupunki edustaa Jarlan mukaan ”kaurismäkeläisesti jämähtänyttä, ei kovin modernia nyky-Suomea”, joka muistuttaa visuaalisesti enemmän 1970-lukua kuin 2010-lukua.


title: Fingerpori

text: Suurin osa Fingerpori-stripeistä käsittelee Heimo Vesan ja tämän lähipiirin toimia. Keskeisimpiä hahmoja ovat:


title: Fingerpori

text: Fingerpori ei sarjakuvana ole sidottu yhteen aikatasoon. Jarla on piirtänyt lukuisia päähenkilöiden, etenkin Heimo Vesan, lapsuuteen ja nuoruuteen sijoittuvia strippejä. Osa stripeistä sijoittuu kauemmas historiaan, ja niissä esiintyy sekä päähenkilöiden esivanhempia että tunnettuja historiallisia hahmoja, kuten Pekka Siitoin, Adolf Hitler ja marsalkka Mannerheim. Lisäksi sarjakuvassa esiintyy muista sarjakuvista tuttuja hahmoja, jotka toimivat vuorovaikutuksessa Fingerporin asukkaiden kanssa: vakiohahmoihin kuuluvan Mustanaamion lisäksi Fingerporissa on nähty supersankareita kuten Hämähäkkimies, Teräsmies ja Batman, Disney-hahmoja kuten Mikki Hiiri ja Aku Ankka, sekä suuri joukko muita tunnettuja hahmoja kuten Jaska Jokunen, Rip Kirby, Kieku ja Kaiku, Uppo-Nalle ja Pekka Puupää..


title: Fingerpori

text: Pertti Jarlan mukaan Fingerpori on hänelle ”jonkinlainen vaihtoehtoinen universumi”, jonka puitteissa hän voi käyttää sekä todellisia että kuvitteellisia hahmoja eri aikakausilta: ”Päätin heti alussa, että Fingerporissa voi olla mitä vain. Ei kannata sitoa käsiään välttämällä ristiriitaisuuksia.” Suomalaista huumoria tutkinut perinteentutkimuksen professori Seppo Knuuttila pitää Fingerporia 2000-luvulle tyypillisen intertekstuaalisen vitsailun erinomaisena edustajana. Kun sarjakuvastripin vitsi perustuu esimerkiksi historiasta tai toisesta sarjakuvasta lainattuun hahmoon, se vaatii lukijaltaan yleissivistystä ja kulttuurin tuntemusta. Knuuttilan mukaan ”Fingerpori vaatii kompetenssia. Ei kovin paljon, mutta aivan sopivasti.”


title: Fingerpori

text: Joitakin Fingerpori-sarjakuvastrippejä on arvosteltu mauttomuudesta. "Helsingin Sanomat" poisti 4. toukokuuta 2010 ilmestyneen Fingerpori-sarjakuvastripin verkkosivuiltaan kertoen syyksi sen, että se loukkasi poikkeuksellisen monia lukijoita. Stripissä oli kuvattuna natsisotilas ostamassa "vapaan juutalaisen saippuaa". Jarla kirjoitti "Helsingin Sanomien" yleisönosastoon vastineen, jossa hän pyysi anteeksi sarjakuvansa aiheuttamaa pahaa mieltä. Jarlan mukaan stripin tavoitteena oli nauraa "tietynlaiselle puolivillaiselle eettisyydelle", ja vastineellaan hän halusi selventää vitsin ideaa sekä pahoitella sen loukkaavuutta. Kirjoituksen alkuperäinen otsikko oli "Fingerporin harhalaukaus", mutta Helsingin Sanomien toimitus muutti sen muotoon "Pyydän anteeksi Fingerporin lukijoilta".


title: Fingerpori

text: Toinen paljon palautetta aiheuttanut aihe on ollut uskonnon kustannuksella vitsailu. Koko sarjakuvauransa "pahimmat haukut" Jarla kertoo saaneensa Jeesuksen hahmon käyttämisestä Fingerporissa. ”Uskonnolliset aiheet huumorisarjakuvissa koetaan näköjään vieläkin loukkaaviksi. Tanskassa kohua aiheuttanutta Muhammad-pilapiirrosjupakkaa kummasteltiin Suomessa, mutta ei meidänkään kirkkomme piirissä näköjään niin kovin suvaitsevaisia olla”, Jarla sanoi "Apu"-lehden haastattelussa 2009.


title: Fingerpori

text: Sanomalehdissä ilmestyneitä Fingerpori-strippejä on julkaistu kovakantisina kokooma-albumeina. Niiden rinnalla on julkaistu pehmeäkantisia "Pikku-Fingerporeja", joissa on sanomalehtistrippien lisäksi pidempiä Fingerpori-tarinoita ja vierailevien taiteilijoiden sarjakuvia. Molempien julkaisija on sarjakuvakustantamo Arktinen Banaani.


title: Fingerpori

text: Fingerpori-albumit 1–9 on julkaistu myös nidottuina pokkareina, ja vuonna 2018 albumit 1–4 julkaistiin kokonaan nelivärisinä laitoksina.


title: Fingerpori

text: Fingerporista on tekeillä elokuva, komedia, jonka ohjaa Mikko Kouki ja sen pääosissa ovat Kari Väänänen (Homelius), Jenni Kokander (Rivo-Riitta), Santtu Karvonen (Heimo Vesa), Pirjo Lonka (Krapula-Päivi) ja Aku Hirviniemi (Allan Kurma). Solar Filmsin elokuvan tuottaa Nina Laurio. Elokuva kuvataan Turussa ja se saa ensi-iltansa syksyllä 2019.


title: Fingerpori

text: Fingerporista on tehty useampia teatterinäytöksiä, etenkin useamman kesäteatterin voimin.


title: Spero Tanner

text:
Spero Toivo Tanner (23. helmikuuta 1894 Helsinki - 16. maaliskuuta 1918 Suodenniemi) oli suomalainen jääkärivaravääpeli. Hänen vanhempansa olivat lääketieteen-lisensiaatti Anders Ferdinand Tanner ja Vendla Gustava Vesterlund.
Tanner kävi kahdeksan luokkaa Helsingin suomalaista reaalilyseota.


title: Spero Tanner

text: Tanner liittyi vapaaehtoisena Saksassa sotilaskoulutusta antavan jääkäripataljoona 27:n 3. komppaniaan 25. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Spero Tanner

text: Tanner saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan jääkäriyliluutnantti Gunnar von Hertzenin hiihto-osastoon ja otti osaa taisteluihin Antooran-Pastuskerin akselilla ja Suodenniemellä, missä hän kaatui taistelussa niskaan osuneeseen vihollisen luotiin 16. maaliskuuta 1918. Kuollessaan hän oli naimaton ja kirjoilla Helsingin eteläisessä seurakunnassa. Hänet haudattiin Helsingin uuteen hautausmaahan.


title: Reino Vuolle

text: Reino Ilmari Vilhelminpoika Vuolle () oli suomalainen jääkäriluutnantti. Hän sai sotilaskoulutuksensa ensimmäisen maailmansodan aikana Saksassa, missä hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan Valkoisen Armeijan riveissä, missä hän koki kohtalonsa kaatumalla Vilppulassa käydyssä taistelussa.


title: Reino Vuolle

text: Hänen vanhempansa olivat eläinvälskäri Vilhelm Vuolle ja Anna Albertina Sippola. Hän kävi kansakoulun.


title: Reino Vuolle

text: Vuolle työskenteli työmiehenä Kauhavalla ennen liittymistään vapaaehtoisena Saksassa sotilaskoulutusta antavan jääkäripataljoona 27:n 4. komppaniaan 13. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella, missä hän haavoittui pahoin 7. joulukuuta 1916 ja joutui sairaalahoitoon. Sairaalasta hän palasi takaisin komppaniaansa 28. joulukuuta 1916 ja otti osaa Aa - joen talvitaisteluihin. Pataljoonan rintamalta paluun jälkeen Vuolle kävi vuonna 1917 Polangenissa järjestetyn erikoiskurssin (pommarikurssi).


title: Reino Vuolle

text: Vuolle saapui takaisin Suomeen 1. marraskuuta 1917 aselaiva S/S Equityn ensimmäisellä retkellä Tolvmansgrundetin saarelle Luodon pitäjään. Luodosta hän matkusti Kauhavalle, missä hänen tehtäväkseen tuli "palokunnan" kouluttaminen. Palokunta oli perustettu pankinjohtaja Nestor Haimarin johdolla heinäkuussa 1917 ja sen tehtävänä oli kouluttaa suojeluskuntalaisia. Tässä tehtävässä Vuolteen lisäksi olivat suojeluskunnan päällikkö jääkäri Eino Mäkinen, jääkäri Juho Emil Vähäpassi sekä vähäisessä määrin jääkäri Juho Komonen.


title: Reino Vuolle

text: Kauhavalta hän jatkoi matkaansa Alahärmään, missä hän jatkoi suojeluskuntajoukkojen kouluttamista. Hän koulutti myös jossain määrin Lapualaisia suojeluskuntajoukkoja. Sisällissodan varsinaisen aseellisen toiminnan alettua hän johti 120-miehistä Kauhavan suojeluskuntaa yhdessä jääkäri Eino Mäkisen kanssa sen riisuessa venäläiset aseista Lapualla ja Seinäjoella. Seinäjoelta hän lähti 1. helmikuuta 1918 Kurikan ja Ilmajoen suojeluskuntaosastojen mukana Vilppulaan, missä hän teki 50-miehisen joukon johtajana rauhoitusretken Ostolasta Virtain Killinkoskelle. Hän saapui retkeltään joukkoineen takaisin Vilppulaan helmikuun 3 päivänä ja kaatui 4. helmikuuta 1918 Vilppulan sillalla sirpaleen lävistäessä hänen rintakehänsä. Vuolle oli kuollessaan naimaton ja kirjoilla Kauhavalla. Hänet haudattiin Kauhavan sankarihautaan.


title: Oskari Pajala

text: Oskari Pajala () oli suomalainen jääkärialiupseeri. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan konekiväärijoukkueen johtajana, missä tehtävässä lopulta kaatui Sotavallan kartanossa.


title: Oskari Pajala

text: Pajalan vanhemmat olivat maanviljelijä ja kirkonisännöitsijä Jaakko Pajala ja Hanna Uusitupa. Pajala oli käynyt kansakoulun.


title: Oskari Pajala

text: Pajala työskenteli maanviljelijänä kotitalossaan ennen liittymistään vapaaehtoisena Saksassa sotilaskoulutusta antavan jääkäripataljoona 27:n 2. komppaniaan 25. helmikuuta 1915, josta hänet siirrettiin 22. marraskuuta 1917 pataljoonan 1. konekiväärikomppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Oskari Pajala

text: Pajala astui Suomen armeijan palvelukseen aliupseeriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan konekiväärijoukkueen johtajaksi 1. Jääkärirykmentin 2. jääkäripataljoonan konekiväärikomppaniaan. Hän osallistui vapaussodan taisteluihin Vuohiniemellä ja Kelhossa Lempäälässä, jossa hän kaatui 8. huhtikuuta 1918 Sotavallan kartanossa.


title: Oskari Pajala

text: Seuraavassa tarkempi kuvaus hänen viime hetkistään: "Aamulla 8. huhtikuuta 1918 punakaarti kohdisti tykkitulen Sotavaltaan ja sai pihapiirin eteläpäässä mäenharjanteella sijainneen maisteri Hugo Branderin huvilan palamaan. Huvilassa oli torni, johon oli sijoitettu konekivääri. Joukkueen miehet olivat huvilassa sisällä sen saadessa osuman ja he kaikki haavoittuivat. Muut onnistuivat pääsemään ulos, paitsi joukkueen päällikkö jääkärialiupseeri Oskari Pajala, joka jäi vaikeasti haavoittuneena sisälle ja paloi huvilan mukana. Pajala oli edellisenä päivänä ollut mukana Kukon taistelussa".


title: Oskari Pajala

text: Pajala oli kuollessaan naimaton ja kirjoilla Vimpelissä. Hänet on haudattu Vimpelin sankarihautaan.


title: Linnunradan käsikirja liftareille (elokuva)

text: Linnunradan käsikirja liftareille ("The Hitchhiker's Guide to the Galaxy") on vuonna 2005 ensi-iltansa saanut, samannimiseen kirjaan perustuva tieteiselokuva. Elokuvan on ohjannut Garth Jennings ja elokuvan käsikirjoituksen ovat tehneet Karey Kirkpatrick ja Douglas Adams.


text: Elokuva julkaistiin 28. huhtikuuta 2005 Isossa-Britanniassa, Australiassa ja Uudessa-Seelannissa ja seuraavana päivänä Yhdysvalloissa.


text: Linnunradan käsikirja liftareille (äänenä Stephen Fry) kertoo, että delfiinit, Maan toiseksi älykkäimmät olennot, yrittivät varoittaa ihmiskuntaa (Maan kolmanneksi älykkäimpiä olentoja) planeetan lähestyvästä tuhosta. Ihmiset kuitenkin luulevat delfiinien kommunikaatioyrityksiä ainoastaan fiksuiksi tempuiksi, minkä seurauksena delfiinit lähtevät Maasta ja jättävät ihmisille viimeisen viestin: ”Terve, ja kiitos kaloista”.


text: Arthur Dent-niminen Maan asukas (Martin Freeman) herää ja saa huomata, että hänen talonsa aiotaan jyrätä puskutraktoreilla matalaksi. Arthur yrittää viivyttää traktoreita, mutta hänen paras ystävänsä Ford Prefect (Mos Def) suostuttelee hänet tulemaan kanssaan pubiin juomaan olutta lihasten rentouttamiseksi. Ford yrittää selittää Arthurille olevansa oikeasti avaruusolio, joka on kotoisin eräältä planeetalta Betelgeuze-tähden lähistöltä. Hän työstää paraikaa Linnunradan käsikirjaa ja kertoo Arthurille, että Maa aiotaan tuhota. Vogonien planeetantuhoamisryhmä saapuu Maan yläpuolelle ja ilmoittaa ihmiskunnalle, että heidät tuhotaan uuden hyperavaruuden moottoritien tieltä. Ford pelastaa itsensä ja Arthurin liftaamalla vogonilaisalukseen samalla, kun Maa tuhotaan. Kaksikko huomataan, ja rangaistukseksi he joutuvat kuuntelemaan vogonilaista runoutta, joka on koko galaksin kolmanneksi huonointa. Sitten heidät heitetään ulos ilmalukosta, mutta "Kultasydän"-niminen tähtialus nappaa heidät ennen kuin he kuolevat hapenpuutteeseen. Aluksesta he löytävät Fordin ”puolivelipuoli” Zaphod Beeblebroxin (Sam Rockwell), joka on galaksin presidentti ja varastanut aluksen. Aluksella on mukana myös Tricia ”Trillian” McMillan (Zooey Deschanel), Maan asukas, jonka kanssa Arthur flirttaili eräissä juhlissa ennen kuin tämä lähti Zaphodin matkaan. Kolmas matkustaja on vainoharhainen androidi nimeltä Marvin (Warwick Davis, äänenä Alan Rickman).


text: Zaphod kertoo aikovansa löytää Magrathea-nimisen planeetan. Sieltä hän uskoo löytävänsä perimmäisen kysymyksen elämästä, universumista ja kaikesta, johon supertietokone Syvä miete (äänenä Helen Mirren) antoi aikoinaan vastaukseksi ”42”. Zaphod varasti "Kultasydämen" voidakseen käyttää aluksen epätodennäköisyysajoa päästäkseen Magrathealle yrityksen ja erehdyksen kautta. Kun Zaphod seuraavan kerran yrittää päästä planeetalle, koko konkkaronkka päätyy Viltvodle IV-nimiselle planeetalle. Zaphod päättää vierailla Humma Kavulan (John Malkovich) luona, joka oli presidentinvaaleissa hänen vastustajansa. Kun Kavula kuulee Zaphodin suunnitelmista, hän kertoo omistavansa Magrathean koordinaatit. Zaphod tekee Kavulalle tarjouksen, jonka tämä hyväksyy. Kavula haluaa kuitenkin, että Zaphod tuo hänelle Magrathealta Syvän mietteen luoman näkökulma-aseen, ja ottaa Zaphodin toisen pään ”panttivangiksi”. Heidän tehdessä lähtöä planeetalta vogonit kaappaavat Trillianin. Muut joutuvat matkustamaan vogonien kotimaailmaan pelastaakseen Trillianin vogonien byrokratialta. Planeetalla he kohtaavat lapion muotoisia eliöitä, jotka läimäyttävät kaikkia ajattelijoita (konkreettisesti päähän), pitkiä jonoja sekä turhauttavan mutta tehokkaan lomakekäsittelyprosessin ikävät vaikutukset. Ennen pelastumistaan Trillian kuulee, että Zaphod allekirjoitti Maan tuhoamiskäskyn luullessaan, että häneltä pyydettiin nimikirjoitusta.


text: Vogonit ajavat "Kultasydäntä" takaa johtajanaan galaksin varapresidentti Questular Rontok (Anna Chancellor), joka on päättänyt pelastaa Zaphodin tältä itseltään. "Kultasydän" saapuu Magrathean kiertoradalle. Alus onnistuu väistämään planeetan ohjuspuolustusjärjestelmää Arthurin käynnistäessä epätodennäköisyysajon, minkä seurauksena ohjukset muuttuvat valaaksi ja petuniaruukuksi. Alus itse taas säästyy kuin ihmeen kaupalla epävakaiden hyppyjen sivuvaikutukselta: pysyvältä epätodennäköisyydeltä. Planeetan pinnalla Zaphod, Ford ja Trillian astuvat portaaliin, joka vie heidät Syvän mietteen luo. Kun tietokoneelta kysytään, onko se jo selvittänyt perimmäisen kysymyksen, Syvä miete paljastaa luoneensa tehtävään toisen, suuremman supertietokoneen: Maan. Kolmikko löytää myöhemmin näkökulma-aseen. Trillian käyttää asetta Zaphodiin saadakseen tämän ymmärtämään, mitä tunteita Maan tuhoutuminen hänessä herättää. Trillian käsittää lopulta Zaphodin avulla, että hän tarvitsee/rakastaa Arthuria. Sillä välin Arthur ja Marvin, jotka eivät ole päässeet portaalista lävitse, kohtaavat Slartibartfast-nimisen magrathealaisen (Bill Nighy), joka vie Arthurin kierrokselle ”kokoamiskerrokseen”, missä Maa II on parhaillaan koottavana. Slartibartfast vie Arthurin tämän omaan taloon, missä Ford, Trillian ja Zaphod odottavat häntä ja nauttivat samalla suurista pidoista, jotka kaksi hiiren näköistä yleisulottuvuuden olentoa ovat heille järjestäneet. Arthur tajuaa astuneensa ansaan: Syvän mietteen luoneet hiiret käyttivät supertietokonetta rakentaakseen vielä suuremman supertietokoneen nimeltä ”Maa” ja voidakseen siten saada perimmäisen kysymyksen selville. Arthurilla, joka on kyseisen tietokoneen viimeinen jäljelle jäänyt komponentti, saattaa olla perimmäinen kysymys aivoissaan, ja hiiret aikovat avata hänen päänsä saadakseen tietää kysymyksen. Arthur taistelee hiiriä vastaan ja iskee hiiret älykkäiksi pannukakuiksi.


text: Kun Ford, Trillian, Zaphod ja Arthur toipuvat välikohtauksesta talon ulkopuolella, vogonit saartavat heidät. Vogonien avatessa tulen nelikko hakee suojaa asuntovaunusta. Asuntovaunun ulkopuolelle jäänyt Marvin käyttää näkökulma-asetta vogoneihin, jotka masentuvat syvästi eivätkä kykene enää taistelemaan. Kun vogoneita ollaan siirtämässä pois, ja Questular liittyy jälleen Zaphodin seuraan, Arthur tajuaa saaneensa mahdollisuuden tutkia galaksia yhdessä Trillianin kanssa. Hän antaa Slartibartfastin viimeistellä Maan ilman häntä. "Kultasydämen" miehistö päättää vierailla ”Maailmanlopun ravintolassa”, vaikkakin Marvin huomattaa heidän olevan menossa väärään suuntaan. Epätodennäköisyysajo käynnistetään jälleen.


title: Matti Perälä

text: Matti Nikolai Perälä () oli suomalainen jääkärivaravääpeli. Hän oli Saksassa ensimmäisen maailmansodan aikana sotilaskoulutuksensa saanut jääkäri. Tulikasteensa hän sai Saksan itärintamalla Misse-joella.


title: Matti Perälä

text: Hänen vanhempansa olivat maanviljelijä Herman Perälä ja Liisa Vähäpassi. Perälä kävi kansakoulun, jonka jälkeen hän työskenteli maanviljelijänä Kauhavalla ennen liittymistään vapaaehtoisena Saksassa sotilaskoulutusta antavan jääkäripataljoona 27:n 4. komppaniaan 284. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Matti Perälä

text: Perälä astui Suomen armeijan palvelukseen aliupseeriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 1. Jääkärirykmentin 3. jääkäripataljoonan 1. komppaniaan. Hän osallistui sisällissodan taisteluihin Tampereella, jossa hän haavoittui pahasti 3. huhtikuuta 1918 ja kuoli haavoihinsa 4. huhtikuuta 1918 Tampereen kunnallissairaalassa. Hän oli kuollessaan naimaton ja hänet haudattiin Kauhavan hautausmaalle valkoisten sankarihautaan.


title: Brigham Youngin yliopisto

text: Brigham Youngin yliopisto (engl. "Brigham Young University", tunnetaan yleisesti lyhenteellä "BYU") on Yhdysvalloissa toimiva, Myöhempien aikojen pyhien Jeesuksen Kristuksen kirkon kokonaan omistama yliopisto. Yliopisto toimii pääosin Provossa, lähellä Salt Lake Cityä Utahin osavaltiossa. Yliopisto on nimetty MAP-kirkon toisen presidentin Brigham Youngin mukaan.


title: Brigham Youngin yliopisto

text: Brigham Youngin yliopiston perustamispäivänä pidetään 15. lokakuuta 1875, jolloin presidentti Birgham Young hankki koululle ensimmäisen rakennuksen ja perusti virallisesti opinahjon, joka tuolloin tunnettiin nimellä Brigham Youngin akatemia (engl. "Brigham Young Academy"). Vuonna 1903 oppilaitos kohotettiin yliopistoksi.


title: Brigham Youngin yliopisto

text: Brigham Youngin yliopisto tarjoaa alemman korkeakoulu eli bachelor-tutkinnon 198 akateemisessa opinto-ohjelmassa, maisterintutkinnon 69:ssä ja tohtorin 28:ssa. Yliopisto jakautuu 11 collegeen eli tiedekuntaan. Nämä ovat:


title: Brigham Youngin yliopisto

text: Teologinen tiedekunta ei muodosta omaa itsenäistä tiedekuntaansa, vaan se on järjestelmästä irrallinen opintokeskus.


title: Brigham Youngin yliopisto

text: BYU:n opiskelijoista huomattavan suuri osa, yli kolme neljäsosaa, osaa englannin lisäksi jotain muuta kieltä. Tämä selittyy ennen muuta sillä, että suuri osa opiskelijoista on entisiä lähetyssaarnaajia. Tämän vuoksi yliopistossa on amerikkalaisittain poikkeuksellisen laaja mahdollisuus opiskella vieraita kieliä. Erilaisia kielikursseja on tarjolla noin 60 kielessä.


title: Brigham Youngin yliopisto

text: Yliopiston opiskelijoista 98 % kuuluu MAP-kirkkoon, vaikka kirkon jäsenyys ei olekaan vaatimus yliopistoon pääsemiselle. Noin kaksi kolmasosaa opiskelijoista tulee Utahin ulkopuolelta. Koska yliopiston menot katetaan osittain kirkon jäsenten maksamista kymmenyksistä, ovat lukukausimaksut amerikkalaisittain alhaiset. Tämä mahdollistaa myös varattomampien opiskelun yliopistossa.


title: Brigham Youngin yliopisto

text: Brigham Youngin yliopisto on osa MAP-kirkon koulutusohjelmaa. Se heijastaa kirkon opetusohjelman periaatetta, jonka mukaan opiskelun tarkoituksena ei voi olla vain tiedollisen aineksen omaksuminen, vaan kokonaisvaltainen kasvu ihmisenä. Tämän takia kaikilta opiskelijoilta edellytetään myös uskonnonopetukseen osallistumista. Uskonnon kurssit voi tietyissä rajoissa valita vapaasti, mutta kaikkien on otettava osaa Mormonin kirjaa käsittelevään kurssiin, toiseen kurssiin, joka käsittelee Oppi ja liitot -kirjaa ja kolmanteen, joka käsittelee Uutta testamenttia. MAP-kirkkoon kuulumattomille järjestetään peruskursseja kirkon historiasta ja teologiasta.


title: Brigham Youngin yliopisto

text: Vaikka yliopistossa opiskelu ei edellytä MAP-kirkon jäsenyyttä, se edellyttää kuitenkin uskonnollista aktiivisuutta. Kirkon jäsenet joutuvat tuomaan yliopistoon vuosittain todistuksen kotiseurakunnastaan, joka todistaa heidän olevan aktiivisia kirkon elämässä. Muihin kirkkoihin kuuluvat tuovat samanlaisen todistuksen omista kirkoistaan. Vain ulkomaalaisten stipendiaattien kohdalla asiaan saatetaan suhtautua hieman löyhemmin.


title: Brigham Youngin yliopisto

text: Brigham Youngin yliopisto pyrkii olemaan tieteellisesti korkeatasoinen, objektiivista tutkimusta ja opetusta tarjoava korkeakoulu, myös uskontieteen ja teologian osalta. Toisaalta kirkon omistamassa oppilaitoksessa on kielletty opetus ja tutkimus, joka pyrkii kiistämään mormonismin totuuden tai asettamaan uskonnolliset totuudet tai kirkon johtajat kyseenalaisiksi. Tämä vaikuttaa väistämättä yliopistossa tehtävän tieteellisen tutkimuksen vapauteen ja näin ollen välillisesti myös tasoon.


title: Brigham Youngin yliopisto

text: Yliopiston yhteydet MAP-kirkkoon tulevat esiin myös opiskelijoita koskevassa kunniakoodissa, jota jokainen yliopistoon hyväksytty sitoutuu noudattamaan. Kyseessä on erittäin tiukka, monilla tavoin ainutlaatuinen kunniakoodi, jota vastaan rikkonut yleensä erotetaan yliopistosta. Kunniakoodi hyväksyttiin 1940-luvun lopulla, jolloin se vastasi sisällöltään useissa muissakin USA:n yliopistoissa noudatettavia kunniakoodeja. Se kielsi yleisesti ottaen vain akateemiseen maailmaan sopimattoman käytöksen opinnoissa, kuten tenteissä huijaamisen tai plagioinnin. 1960- ja 1970-luvulla kunniakoodia laajennettiin vastauksena useisiin Yhdysvaltain yliopistoihin levinneeseen opiskelijaliikehdintään ja hippi-ideologiaan. Nykyään yliopiston kunniakoodi vaatii opiskelijoilta rehellisyyttä, ahkeruutta ja tunnollisuutta, siveellistä käytöstä ja pukeutumista, pidättäytymistä alkoholista, huumeista, tupakasta, kahvista ja teestä (eli viisauden sanan noudattamista) sekä siveyttä. Esimerkiksi esiaviollinen seksi ja homoseksuaaliset teot johtavat erottamiseen yliopistosta. Aseen kantaminen yliopistoalueella on kielletty.


title: Brigham Youngin yliopisto

text: Vuonna 2007 BYU täsmensi kunniakoodin tulkintaa homoseksuaalisuuden suhteen. Homoseksuaalinen suuntautuminen ei sen mukaan ole este yliopistossa opiskelulle, sen sijaan moraaliton käytös on. Homoseksuaalien suhteen moraalittoman käytöksen raja on tosin vedetty tiukemmalle kuin heteroseksuaalien kohdalla. Kaikenlaiset hellyyden osoitukset, kuten suudelmat ja halaukset, on kielletty samaa sukupuolta olevien kesken (heteropareille ne on sallittu), samoin kuin seurustelu samaa sukupuolta olevan henkilön kanssa. Toiminta homojärjestössä tai homoseksuaalien oikeuksien julkinen edistäminen johtaa niin ikään erottamiseen yliopistosta. Myös ristiinpukeutuminen on kielletty.


title: Brigham Youngin yliopisto

text: Tiukkojen moraalimittapuidensa lisäksi Brigham Youngin yliopisto on tullut tunnetuksi myös korkeatasoisesta urheilustaan. Merkittävimmät joukkueet ovat koripallossa ja amerikkalaisessa jalkapallossa. Myös yliopiston kulttuurielämä on laaja ja monipuolinen.


title: Brigham Youngin yliopisto

text: Provon lisäksi Brigham Youngin yliopistolla on yksikköjä myös Jerusalemissa, Lontoossa ja Pariisissa. Niiden tarkoituksena on, paitsi luoda tieteellistä yhteistyötä eri korkeakoulujen kanssa, myös mahdollistaa opiskelijoille oleskelu ulkomailla.


title: Brigham Youngin yliopisto

text: Brigham Youngin yliopistolla on kaksi sisaryliopistoa, BYU Havaiji ja BYU Idaho. Ne ovat hallinnollisesti riippumattomia Provosta, mutta samalla lailla MAP-kirkon hallinnoimia kuin BYU Provossa. Niitä koskee myös sama kunniakoodi.


title: Egyptinkilpikonna

text: Egyptinkilpikonna ("Testudo kleinmanni") on äärimmäisen uhanalainen kilpikonnalaji. Siitä arvioidaan olevan jäljellä alle kahdeksantuhatta yksilöä, jotka asuvat Libyassa kahdessa eristäytyneessä populaatiossa. Egyptistä on löydetty viime vuosina enää silloin tällöin muutamia yksilöitä, mutta niitä ei ole niin paljoa että niistä muodostuisi lisääntymiskykyinen kanta.


title: Egyptinkilpikonna

text:
Egyptinkilpikonna elää aavikolla tai puoliaavikolla. Sen vaaleanruskea väritys on hyvä naamioväri hiekkaisessa ympäristössä, ja pitää eläimen myös viileänä, kun se heijastaa auringon valoa pois. Se on pienikokoinen laji: kuoren pituus on alle viisitoista senttimetriä.
Pariutumisaikana egyptinkilpikonnakoiras kujertaa kuin kyyhkynen, äänellä, joka on hämmästyttävän voimakas kilpikonnan ääneksi.


title: Egyptinkilpikonna

text: Egyptinkilpikonnia salakuljetettiin aikaisemmin lemmikeiksi, mikä oli osaltaan syynä lajin nopeaan harvinaistumiseen. Kanta on pienentynyt kolmen sukupolven kuluessa 85% .


title: Vandrock

text: Vandrock on saari Turunmaan saaristossa Saaristomeressä. Se on osa Paraisten kuntaa ja sijaitsee entisen Nauvon kunnan alueella linnuntietä 9,9 kilometrin päässä Nauvon keskustasta luoteeseen.


title: Vandrock

text: Rahtialus M/S Global Freighter sai pohjakosketuksen 21. syyskuuta 2004 Nauvon pohjoispuolella, jonka jälkeen päällikkö ajoi aluksen rantaan Vandrockin ja naapurisaari Lövskärin väliin.


title: HDB3-koodaus

text: HDB3-koodaus, High Density Bipolar 3-zeroes, on tietoliikenteessä käytettävä linjakoodaus. Koodaus perustuu AMI-koodaukseen, mutta siinä on korjattu kellojen synkronointiongelma joka esiintyy useamman peräkkäisen 0-bitin kohdalla.


title: HDB3-koodaus

text: Koodausta käytetään E1-luokan yhteyksillä Euroopassa, Japanissa ja Australiassa.


title: HDB3-koodaus

text: HDB3-koodauksessa "0-bitti" esitetään perustasolla ja "1-bitti" vuoron perään vastakkaisina tasoina. Esimerkkinä, jos tiedon siirrossa jännite 0V esittää "0-bittiä" ja yhden voltin jännite "1-bittiä", niin ensimmäinen "1-bitti" on +1V ja seuraava -1V. Tästä seuraa, että bittijonon jännitteiden summa on 0 Volttia. Kun bittijonossa esiintyy peräkkäin neljä tai useampi neljän 0-bitin ryhmä koodataan ne seuraavasti:


title: HDB3-koodaus

text: Kun edellinen "1-bitti" lähetetään - merkkisenä (negatiivisella tasolla) koodataan ensimmäiset neljä peräkkäistä (pariton 4-ryhmä) "0-bittiä" kuviolla 000- ja vastaavasti jos edellinen "1-bitti" lähetetään + merkkisenä (positiivisella tasolla) koodataan ensimmäiset neljä peräkkäistä (pariton 4-ryhmä) "0-bittiä" kuviolla 000+. Kun nollia esiintyy enemmän kuin 7 peräkkäin, koodataan seuraavat bittijonossa esiintyvät neljä (parillinen 4-ryhmä) "0-bittiä" kuvioilla -00- tai +00+. Parillinen neljän 0-bitin ryhmä koodataan -00- kun edeltävä pariton neljän 0-bitin ryhmä on ollut 000+. Vastaavasti parillinen neljän 0-bitin ryhmä koodataan +00+ kun edeltävä pariton neljän 0-bitin ryhmä on ollut 000-.


title: Mustapehmeäkilpikonna

text: Mustapehmeäkilpikonna ("Apalone spinifera atra") on kilpikonnien lahkoon kuuluvan "Apalone spiniferan" äärimmäisen uhanalainen alalaji. Se luetaan toisinaan omaksi lajikseen.


title: Mustapehmeäkilpikonna

text: Se elää Meksikossa makeassa vedessä. Pehmeäkilpikonnat ovat saaneet nimensä kilvestään, joka on pehmeä ja joustava varsinkin eläimen kylkien kohdalla. Naaraat kasvavat paljon suuremmiksi kuin koiraat. Mustapehmeäkilpikonnia suojellaan luonnonsuojelualueella Cuatrociénegasin laaksossa Meksikon Coahuilassa.


title: Johan Svensson

text: Johan Bernhard Svensson (16. huhtikuuta 1896 Helsinki – 7. huhtikuuta 1918 Lempäälä) oli jääkärivaravääpeli.


title: Johan Svensson

text: Svensson oli kuollessaan naimaton ja kirjoilla Helsingin eteläisessä ruotsalaisessa seurakunnassa. Hänet on haudattu yksityishautaan Helsingin vanhalle hautausmaalle. Hän kirjautui Saksaan jääkäripataljoona 27:ään Lockstedtin leirille 3. maaliskuuta 1916.


title: Luontoelokuva

text: Luontoelokuva on elokuvan lajityyppi, jossa luonto, luontokappaleet ja luonnonmukainen elämä ovat keskeisessä roolissa.


title: Luontoelokuva

text: Luontoelokuva on usein dokumentaarinen ja se on yksi dokumenttielokuvan alalajeista. Tunnetuimpiin luontodokumenttielokuvien tekijöihin kuuluvat David Attenborough, Jacques Cousteau ja Steve Irwin. Luc Jacquet on noussut maineeseen luontoelokuvilla, kuten "Pingviinien matka", "Tyttö ja kettu" ja "Sademetsän tarina".


title: Luontoelokuva

text: Luontoelokuviin lukeutuvat myös useat näytelmälliset luontokeskeiset elokuvat, jotka muistuttavat juoneltaan ja tapahtumiltaan kerronnallista elokuvaa, kuten esimerkiksi Raimo O. Niemen elokuva "Poika ja ilves".


title: Luontoelokuva

text: Vuosittain maailmanlaajuisesti järjestetään useita luontoelokuvafestivaaleja. Suomessa järjestetään kaksi kansainvälistä luontoelokuvafestivaalia. Wildlife Vaasa on järjestetty joka toinen vuosi vuodesta 2002 alkaen. Savonlinna International Nature Film Festival (SINFF) järjestettiin seitsemännen kerran elokuussa 2016.


title: Frans Sandstedt

text: Frans Mikael Sandstedt (17. syyskuuta 1899 Taivassalo – 3. huhtikuuta 1918 Tampere) oli suomalainen jääkärivaravääpeli. Hänen vanhempansa olivat pienviljelijä Juho Esaias Sandstedt ja Amanda Lindholm.


title: Frans Sandstedt

text: Tämä kansakoulun käynyt työmies liittyi vapaaehtoisena Saksassa sotilaskoulutusta antavaan jääkäripataljoona 27:n täydennysjoukkoon 24. toukokuuta 1916, josta hänet siirrettiin 1. konekiväärikomppaniaan 6. lokakuuta 1916. Hän otti osaa taisteluihin ensimmäisessä maailmansodassa Saksan itärintamalla Riianlahdella ja Aa-joella.


title: Frans Sandstedt

text: Sandstedt saapui Suomeen jääkärien pääjoukon mukana aliupseeriksi ylennettynä 25. helmikuuta 1918 ja sijoitettiin Suomen Valkoiseen armeijaan kiväärinjohtajaksi 1. Jääkärirykmentin 3. jääkäripataljoonan konekiväärikomppaniaan. Hän otti osaa sisällissodan taisteluihin Tampereella, jossa kaatui 3. huhtikuuta 1918. Sandstedt oli kuollessaan naimaton ja kirjoilla Taivassalossa. Hänet haudattiin Taivassalon valkoisten sankarihautaan.


title: Antti Porre

text: Antti Porre () oli suomalainen jääkärialiupseeri. Porre oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana ja komppanianpäällikkönä.


title: Antti Porre

text: Hänen vanhempansa olivat maanviljelijä Antti Porre ja Anna Jolanda Huhtala. Porre kävi kansakoulun ja Ilmajoen kansanopiston.


title: Antti Porre

text: Porre työskenteli maanviljelijänä kotitilallaan ennen liittymistään vapaaehtoisena Saksassa sotilaskoulutusta antavan Jääkäripataljoona 27:n pioneerikomppaniaan 23. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Rintamakomennuksensa jälkeen hän Hän osallistui vuonna 1917 Polangenissa järjestetyille erikoiskursseille (pommarikurssi).


title: Antti Porre

text: Porre astui Suomen valkoisen armeijan palvelukseen Saksassa 7. helmikuuta 1918, jolloin hänet ylennettiin aliupseeriksi. Hän saapui takaisin suomeen 18. helmikuuta 1918 jääkärien etujoukon mukana Vaasaan. Vaasasta hänet komennettiin värvättyjen joukkojen kouluttajaksi Kristiinaan ja sieltä edelleen 21. helmikuuta 1918 Suomen sisällissodan Merikarvian (myöhemmin Ahlaisten) rintamalle. Myöhemmin hänet määrättiin komppanianpäälliköksi Porin rykmentin II pataljoonan 4. komppaniaan ja johti komppaniansa taisteluihin tällä rintamalohkolla Pirttijärvellä ja Lampissa. Näiden taistelujen jälkeen hänet siirrettiin komppanioineen 14. maaliskuuta 1918 alkaen Laviaan, missä komppania liitettiin Kristiinan krenatööripataljoonaan. Pataljoonassa Porre toimi aluksi joukkueenjohtajana 1. komppaniassa ja 25. maaliskuuta 1918 lähtien 2. komppanian päällikkönä.


title: Antti Porre

text: Hän osallistui taisteluihin kyseisessä joukossa Suodenniemellä ja Mouhijärvellä, missä hän kaatui taistelussa Salmin kylässä 31. maaliskuuta 1918 saatuaan kuolettavan osuman luodista rinnan yläosan kautta valtimon läpi selkäytimeen. Porre oli kuollessaan naimaton ja kirjoilla AlahärmässäHänet ja hänet haudattiin Alahärmän sankarihautaan.


title: Arvo Schrey

text: Arvo Vilhelm Schrey (25. tammikuuta 1892 Tampere – 28. maaliskuuta 1918 Messukylä, Tampere) oli suomalainen jääkäriluutnantti. Hänen vanhempansa olivat työnjohtaja Edvin Vilhelm Schrey ja Elin Engström.


title: Arvo Schrey

text: Schrey kävi Tampereella kauppakoulun ja kauppaopiston sekä vuonna 1915 Härnösandin sahateollisuuskoulun. Hän toimi vuosina 1906–1910 Tampereen pellava- ja rautateollisuus oy:n konepajan ja vuosina 1913–1915 Oy Alfred Selinin puutavaraliikkeen konttoristina.


title: Arvo Schrey

text: Schrey liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 25. syyskuuta 1915 ja oli vuosina 1917–1918 1. komppanian varusvarastonhoitajana. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella sekä Aa-joella. Kävi sotakoulun B-kurssin Libaussa vuonna 1917.


title: Arvo Schrey

text: Schrey saapui Suomeen jääkärien pääjoukon mukana luutnantiksi ylennettynä 25. helmikuuta 1918. Hänet sijoitettiin Suomen Valkoiseen armeijaan joukkueenjohtajaksi 2. jääkärirykmentin 4. jääkäripataljoonan 3. komppaniaan ja otti osaa Suomen sisällissodan taisteluihin muun muassa Kalevankankaalla, jossa hän kaatui taistelussa 28. maaliskuuta 1918. Hän oli kuollessaan naimaton ja kirjoilla Tampereella. Hänet haudattiin Tampereelle valkoisten sankarihautaan.


title: Evert Mäkelä

text: Evert Mäkelä (Mäkinen) () oli suomalainen jääkärivänrikki. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajan.


title: Evert Mäkelä

text: Mäkelän vanhemmat olivat palstatilallinen Konsta Mäkinen ja Eriika Kallentytär. Hän kävi kansakoulun.


title: Evert Mäkelä

text: Mäkelä työskenteli valajana Tampereella ennen liittymistään vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 31. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Evert Mäkelä

text: Mäkelä astui Suomen armeijan palvelukseen vänrikiksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 4. Jääkärirykmentin 8. jääkäripataljoonan 1. komppaniaan. Hän osallistui sisällissodan taisteluihin Raudussa, jossa hän kaatui 2. huhtikuuta 1918 ja haudattiin Juupajoen sankarihautaan. Hän oli kuollessaan naimaton ja kirjoilla Torniossa.


title: Erkki Mustonen

text: Erkki Mustonen () oli suomalainen jääkärialiupseeri.


title: Erkki Mustonen

text: Mustosen vanhemmat olivat puuseppä Mikko Mustonen ja Anna Reetta Komulainen. Mustonen kävi kansakoulun.


title: Erkki Mustonen

text: Mustonen työskenteli puutarhurina Ruokolahdella ennen liittymistään vapaaehtoisena Saksassa sotilaskoulutusta antavan jääkäripataljoona 27:n pioneerikomppaniaan 7. helmikuuta 1916, josta hänet siirrettiin sairauden takia pataljoonan täydennysjoukkoon 7. toukokuuta 1916 ja laskettiin edelleen siviilitöihin Saksaan 24. heinäkuuta 1916. Takaisin pataljoonaan hän palasi 17. syyskuuta 1917 ja hänet sijoitettiin pataljoonan täydennysjoukkoon, josta hänet sijoitettiin 26. syyskuuta 1917 pioneerikomppaniaan.


title: Erkki Mustonen

text: Mustonen astui Suomen armeijan palvelukseen aliupseeriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 2. Jääkärirykmentin 12. jääkäripataljoonan 2. komppaniaan. Hän otti osaa sisällissodan taisteluihin Kalevankankaalla, jossa hän kaatui taistelussa 28. maaliskuuta 1918. Mustonen oli kuollessaan naimaton ja kirjoilla Ruokolahdella. Hänet haudattiin Ruokolahden sankarihautaan.


title: Pop Tops

text:
Los Pop Tops oli espanjalainen yhtye, joka perustettiin vuonna 1967 Madridissa. Alkuperäisen kokoonpanon muodostivat José Lipiani, Alberto Vega, Ignacio Pérez, Julián Luis Angulo, Enrique Gómez, Ray Gómez, sekä laulusolisti Phil Trim (s. 5. tammikuuta 1940 Trinidad & Tobagossa).
Yhtyeen musiikkityyli oli sekoitus barokki-vaikutteista poppia yhdistettynä Trimin soul-vaikutteiseen laulutyyliin. Tärkeitä vaikutteita yhtyeelle antoivat myös Procol Harum ja The Left Banke -yhtyeet.


title: Pop Tops

text: "Pop Topsin" ensimmäinen single, joka saavutti huomiota oli "Oh Lord, Why Lord" vuonna 1968. Yhtyeen tunnetuin kappale on kuitenkin Hubert Giraudin kirjoittama "Mamy Blue" vuodelta 1971, joka oli suuri hitti ympäri Eurooppaa, Japanissa ja Kanadassa. Myös Yhdysvalloissa kappale saavutti pientä suosiota. Seuraavana vuonna 1972 yhtye julkaisi kappaleet "Suzanne Suzanne" ja "Hideaway", jotka olivat myös pieniä hittejä muutamissa Euroopan maissa.


title: Pop Tops

text: Fanisivu (englanniksi ja saksaksi)


title: Tieke

text: Tieke Tietoyhteiskunnan Kehittämiskeskus ry (TIEKE) on riippumaton, voittoa tavoittelematon suomalainen yhdistys, jonka tehtävänä on koota tietoyhteiskunnan toimijoita kehittämään suomalaisen tietoyhteiskunnan käytäntöjä kansalaisten ja elinkeinoelämän parhaaksi. TIEKEn jäseninä on sekä yksityisiä yrityksiä että julkisen ja kolmannen sektorin organisaatioita. TIEKEn toimintaa vetää toiminnanjohtaja Kirsti Timperi, ja yhdistyksen toimitilat sijaitsevat Helsingissä.


title: Tieke

text: TIEKE keskittyy digitaalisen osaamisen kehittämiseen, digitaalisten toimintaprosessien edistämiseen ja Vaikuttaja-Verkottaja-Vauhdittaja -toimintaan. Riippumattomana ja puolueettomana toimijana TIEKE organisoi verkostotoimintaa, joka tunnistaa kehityssuuntia ja digitaalisia yhteiskuntakehittämisen tarpeita ja vauhdittaa yhteiskunnallisesti vaikuttavaa ja haluttua kehitystä. Toiminnan tavoitteena on osaava ja yhteentoimiva yhteiskunta.


title: Tieke

text: TIEKE Tietoyhteiskunnan kehittämiskeskus ry perustettiin Tietotekniikan kehittämiskeskus TIEKE ry -nimellä 11. marraskuuta 1981. Vuosien kuluessa Tiekeen on liittynyt useita erilaisia yhdistyksiä ja hankkeita, esimerkiksi Suomen Tiedonsiirtoyhdistys sekä Yleinen tietoverkkohanke TELMO. Nykyisen nimensä TIEKE otti käyttöön vuonna 2001.


title: Tieke

text: TIEKEn palveluista tunnetuin on Tietokoneen ajokortti, joka on kolmesta tietotekniikan käyttötaitoja mittaavasta tutkinnosta koostuva tutkintoperhe. TIETY-tietotyötutkinto on laajempi tietotyöläisille tarkoitettu soveltava tutkinto. Tietokoneen ajokortit tunnetaan nykysin nimellä TIEKEn tutkinnot.


title: Tieke

text: Tutkintojen rinnalle lanseerattiin Tiviittori, joka on verkkopohjainen työkalu tieto- ja viestintäteknisten (tvt) taitojen arviointiin. TIEKEn tutkintoja järjestetään pääsääntöisesti oppilaitoksissa ja koulutusalan organisaatioissa eri puolella Suomea.


title: Tieke

text: TIEKEn liiketoimintapelvelut kohdistuvat yrityksille. Esimerkiksi Verkkolaskufoorumin tavoitteena on edistää verkkolaskutuksen käyttöönottoa kokoamalla verkkolaskutuksen kehittäjät, toimittajat, asiantuntijat ja käyttäjät yhteen. TIEKE ylläpitää myös kansallista Verkkolaskuosoitteisto-rekisteriä sekä tarjoaa yrityksille tietoa XML-liikesanomista sekä aiemmasta EDIFACT-tiedonsiirrosta. TIEKEn Hanketorilta yritykset saavat Suomen ja muiden EU-maiden julkisen sektorin tarjouspyynnöt sähköposteihinsa. Suomen- ja englanninkieliset sopimuspohjapalvelut sisältävät ict-alan sopimuspohjia.


title: Tieke

text: Palveluiden tarjoamisen lisäksi TIEKE osallistuu erilaisiin tutkimus- ja kehittämishankkeisiin esimerkiksi älyliikenteen ja koulujen tieto- ja viestintätekiniikan käytön edistämiseksi. TIEKE julkaisee kaksi kertaa vuodessa ilmestyvää "Tiedosta"-lehteä, tuottaa tietoyheiskuntaa käsitteleviä julkaisuja sekä järjestää seminaareja ja koulutustilaisuuksia.


title: José Donoso

text: José Donoso (5. lokakuuta 1924 – 7. joulukuuta 1996) oli chileläinen kirjailija. Hän syntyi ja kuoli Santiagossa, mutta vietti Augusto Pinochetin diktatuurin aikana vuosia Espanjassa.


title: José Donoso

text: Donoso työskenteli myös lehtitoimittajana ja oli Chilen kieliakatemian jäsen.


title: José Donoso

text: Donosolta on suomennettu romaani "Tänä sunnuntaina", jonka alkuperäinen espanjankielinen versio "Este domingo" julkaistiin vuonna 1966. Muiden tunnettujen teosten joukkoon lukeutuu "El obsceno pájaro de la noche" (1970). Hänen kirjoituksessaan on maagisen realismin piirteitä.


title: José Donoso

text: Romaanien lisäksi Donosolta ilmestyi novelleja, runoutta ja muistelmia.


title: Molekyylimies

text:
Molekyylimies on Marvel-kustantamon sarjakuvissa esiintyvä superroisto.
Molekyylimies esiintyi ensimmäisen kerran amerikkalaisessa Fantastic Four #20 -lehdessä. Hahmon loivat Stan Lee ja Jack Kirby.


title: Molekyylimies

text: Suomessa Molekyylimies esiintyi ensimmäisen kerran "Hämähäkkimies"-lehden numerossa 9 vuonna 1987.


title: Molekyylimies

text:
Owen Reece työskenteli Acme Atomic Corpin omistamassa ydinvoimalassa. Yhtiö tunnettiin
pitkistä työpäivistä ja alhaisista palkoista.


title: Molekyylimies

text:
Eräänä päivänä Reece käynnisti vahingossa yhden koeluonteisen reaktorin väsymyksissään.
Samalla hän sai suuren annoksen outoa säteilyä, joka takasi hänelle epäorgaanisten molekyylien hallinnan. Reece huomasi kykenevänsä hallitsemaan kaikkea energiaa ja erilaista materiaa psionisesti. Hän nimesi itsensä Molekyylimieheksi ja kun yhtiön johtaja päätti erottaa Reecen, tämä jähmetti miehen elottomaksi patsaaksi sauvalla, jonka hän uskoi kanavoivan omia voimiaan. Tosiasiassa epäluulojen ja itsetunto-ongelmien kanssa painiskeleva Reece asetti alitajuisesti itselleen sulkuja, jotka estivät häntä käyttämään voimiaan kaikella tehollaan.


title: Molekyylimies

text: Tämä ei silti estänyt Molekyylimiestä hyökkäämästä Baxter Buildingiin, Ihmenelosten päämajaan. Hän julisti ottavansa kaupungin haltuunsa ja miltei voitti Ihmeneloset. Uatu, Seuraajien rotuun kuuluva puolijumala piti Molekyylimiehen uhkaa huolestuttavana ja kannusti Ihmenelosia yrittämään parhaansa. Herra Fantastinen keksikin lopulta, ettei Molekyylimies kyennyt hallitsemaan orgaanisia molekyylejä. Alicia Mastersin avulla Ihmeneloset naamioituivat patsaiksi, joita Molekyylimies yritti muunnella tässä kuitenkaan onnistumatta. Seurannut psyykkinen tuska oli liikaa Molekyylimiehelle ja Uatu vangitsi tämän suojellakseen maapalloa.


title: Molekyylimies

text: Kuluttaakseen aikaa vankilassaan Molekyylimies loi itselleen "pojan" ja toistaiseksi tuntemattomalla tavalla Reece siirsi osan tajuntaan tähän humanoidiin ja uskotteli sille, että se oli hänen poikansa. Tässä ulottuvuudessa aika kuitenkin kului huomattavasti nopeammin kuin normaaliulottuvuudessa ja pian Molekyylimies kuoli vanhuuteen. Hänen voimansa kuitenkin siirtyivät hänen luomaansa humanoidiin, jota eivät enää sitoneet samat rajoitukset kuin vanhaa Owen Reecea. Pian "Molekyylimiehen poika" pakeni takaisin meidän maailmaamme ja yritti kostaa "isänsä" puolesta Ihmenelosille. Hänen olemassaolonsa ei kuitenkaan riippunut alkuperäisen Molekyylimiehen sauvan kosketuksesta. Kun Möykyn onnistui pitkän taistelun jälkeen riistää häneltä sauvansa, olento haihtui olemattomiin.


title: Molekyylimies

text: Molekyylimiehen onnistui kuitenkin siirtämään tajuntansa sauvaansa, jonka hän uskoi olevan voimiensa lähde. Näin jokainen, joka koski sauvaa, joutui Molekyylimiehen tajunnan alaiseksi. Lopulta sauva ajautui Hopeasurffarille, joka aistiessaan sauvan valtavan voiman heitti sen menemään. Lyhyt kohtaaminen sai Molekyylimiehelle kuitenkin tilaisuuden luoda uudelleen kehonsa. Hopeasurffari kuitenkin keskusteli Molekyylimiehen kanssa, mutta positiivisen vaikutuksen sijaan Molekyylimies päätti syödä maapallon kuten Galactus. Rautamies, Tigra, Kapteeni Amerikka ja Thor yhdessä Hopeasurffarin kanssa onnistuivat kuitenkin keskustelemalla saamaan molekyylimiehen vakuuttuneeksi tekojensa typeryydestä. Seurauksena Molekyylimies päätti hakea psykiatrista apua.


title: Molekyylimies

text: Molekyylimies todella tekikin niin ja asetti itselleen uusia tavoitteita, jotka käsittivät rakkauden kaipuuta, turvallista kotia ja ystävyyttä. Hänet kuitenkin kaappasi Taisteluplaneetalle suunnattoman voimakas Tuonpuoleinen Salattuihin Sotiin. Taisteluun haluttoman Molekyylimiehen manipuloi Latverian monarkki Tohtori Doom. Taistelujen aikana Molekyylimies esimerkiksi pudotti vuoren Taisteluplaneetalle kokoontuneiden supersankareiden päälle. Molekyylimies myös ihastui Volcanaan ja Tohtori Doomin varastettua Tuonpuoleisen voimat hän mursi voimillaan Molekyylimiehen itselleen asettamat mentaalisulut vapauttaen tämän koko potentiaalin. Lopulta juuri Molekyylimiehen voimien avulla superroistot pakenivat taisteluplaneetalta.


title: Molekyylimies

text: Maapallolla Molekyylimies ja Volcana asettuivat asumaan yhteen. Molekyylimies hankki töitä ydinvoimalasta, mutta lapsellisen Tuonpuoleisen saapuessa takaisin maapallolle, joutui Molekyylimies käyttämään valtavan määrän voimaansa suojellakseen planeetan asukkaita tuholta. Voimien käyttö äärimmillään vaurioitti Molekyylimiestä pahasti.


title: Molekyylimies

text: Owen Reece omaa ikäisensä miehen voimat ja kestävyyden. Hänen todellinen voimansa on kyky kontrolloida kaikkea materiaa molekyylitasolla. Tyypillisimmin hän käyttää kykyään muuntamalla materiaa mielensä mukaan, hävittää materiaa olemattomiin tai muuntaa materian koostumusta esimerkiksi nesteeksi tai kokonaan toiseksi substanssiksi. Hän on esimerkiksi kyennyt muokkaamaan kerrostalon humanoidimaiseksi, käveleväksi olennoksi jota hän ohjasi mentaalisesti. Molekyylimiehen voimien ylärajat eivät ole vielä mitattu, mutta Hopeasurffarin avustuksella Molekyylimies on muokannut koko maapalloa. Alun perin Molekyylimies ei kyennyt muokkaamaan orgaanisia molekyylejä, mutta Tohtori Doomin avattua hänen mielensä sulut, on Molekyylimies kyennyt tähänkin. Toistaiseksi hänen voimiensa rajat eivät ole tiedossa. Mikäli Molekyylimies suorittaa jonkin toimenpiteen voimillaan, jää muutos voimaan, ellei hän tietoisesti palauta sitä ennalleen


title: Molekyylimies

text: Molekyylimies voi muuttaa jopa mystisten molekyylien rakennetta, näin on käynyt esimerkiksi Thorin vasaralle Mjolnirille (joka koostuu maagisesta uru-metallista) ja Hopeasurffarin laudalle.


title: Maurice Boitel

text: Maurice Boitel (31. heinäkuuta 1919 Tillières-sur-Avre, Ranska – 11. elokuuta 2007 Audresselles, Ranska) oli ranskalainen taidemaalari.


title: Maurice Boitel

text: Helmikuussa 1958, suomalainen taidemaalari Christina Snellman, Johan Vilhelm Snellmanin tytär, toi Maurice Boitelin Cadaquésiin, Espanjaan. Cadaquésissa Boitel maalasi seitsemän seuraavaa kesää. Vuonna 1970 Boitel kutsuttiin ranskalaiselle Clemenceau-lentotukialukselle.


title: Milčo Mančevski

text: Milčo Mančevski (; s. 18. lokakuuta 1959 Skopje) on makedonialainen elokuvaohjaaja. Hänen tunnetuin työnsä "Ennen sadetta" (1994) voitti Venetsiassa Kultaisen leijonan ja asetettiin ehdolle Oscar-gaalassa.


title: Milčo Mančevski

text: Mančevski on ohjannut myös musiikkivideoita, kuten Arrested Developmentin ”Tennesseen”.


title: Milčo Mančevski

text: Mančevski aloitti opintonsa skopjelaisessa yliopistossa, mutta lähti Yhdysvaltoihin ja valmistui vuonna 1983 Etelä-Illinoisin yliopistosta.


title: Ralph Bunche

text: Ralph Johnson Bunche [bʌntʃ] (7. elokuuta 1904 Detroit – 9. joulukuuta 1971) oli yhdysvaltalainen politiikan tutkija ja diplomaatti, joka sai Nobelin rauhanpalkinnon vuonna 1950 sovittelustaan Palestiinan konfliktissa. Hän sai kaksi Yhdysvaltain korkeinta kunniamerkkiä: Yhdysvaltain kongressin kultaisen mitalin ja presidentin vapaudenmitalin.


title: Ralph Bunche

text: Bunche syntyi afroamerikkalaiseen perheeseen Michiganissa. Hänen isänsä oli parturi ja äitinsä harrastelijamuusikko. Perhe muutti Albuquerqueen New Mexicon osavaltioon, jotta vanhempien terveydentila kohentuisi. Melkein heti muuton jälkeen vanhemmat kuitenkin kuolivat ja Bunche joutui isoäitinsä kasvatettavaksi Los Angelesiin. Isoäiti oli mustan liikkeen aktivisti.


title: Ralph Bunche

text: Bunche oli koulussa, Jefferson High Schoolissa, loistava oppilas, ja hän suoritti opintonsa UCLAssa parhain arvosanoin vuonna 1927, jolloin hän valmistui kurssinsa parhaana. Oman värillisten yhteisönsä keräämillä varoilla hän lähti opiskelemaan Harvardin yliopistoon, jossa hän suoritti maisterin tutkinnon valtiotieteessä vuonna 1928. Hän valmistui tohtoriksi vuonna 1934, vaikka samaan aikaan hän jo opetti Howardin yliopistossa, jossa hän toimi vuodet 1928–1959.


title: Ralph Bunche

text: Toisen maailmansodan aikana hän työskenteli aluksi CIA:n edeltäjän Office of Strategic Servicesin palveluksessa ja vuodesta 1943 lähtien Yhdysvaltain ulkoministeriössä. Hän myös osallistui Yhdistyneiden kansakuntien perustamiskokoukseen San Franciscossa vuonna 1945. Hän oli jo sodan loppuvaiheen aikana työskennellyt YK:n peruskirjan parissa, ja erityisesti yhteistyössä presidentin puolison Eleanor Rooseveltin kanssa hän keskittyi Ihmisoikeuksien julistukseen.


title: Ralph Bunche

text: Vuoden 1947 lopulta Bunche omistautui Israelin ja palestiinalaisten konfliktin selvittämiselle. Tällöin hän palveli YK:ta sen Palestiinan komission sihteeristön päällikkönä. Vuonna 1948 hän työskenteli ruotsalaisen kreivi Folke Bernadotten kanssa yhteistyössä Palestiinan kysymyksessä. Bernadotten kuoleman jälkeen Bunchesta tuli Palestiinan-kysymyksen sovittelija, ja vuonna 1949 hän osallistui keskeisellä tavalla Israelin ja Palestiinan välisen rauhan solmimiseen. Siitä hänelle myönnettiin vuonna 1950 Nobelin rauhanpalkinto.


title: Ralph Bunche

text: Tämän jälkeen Bunche jatkoi rauhantyötään YK:n välittäjänä Kongossa, Jemenissä, Kashmirissa ja Kyproksella. Vuonna 1955 hänet nimitettiin YK:n apulaispääsihteeriksi.


title: Pierre Soulages

text: Pierre Soulages (s. 24. joulukuuta 1919) on ranskalainen taidemaalari ja kuvanveistäjä.


title: Pierre Soulages

text:
Vuodesta 1979 alkaen hän on käyttänyt maalauksissaan pelkkää mustaa väriä, sitä ennen niissä oli joskus hiukan sinistä.
Soulages on suunnitellut lasimaalaukset tuhat vuotta vanhaan St. Foyn kirkkoon Conquesissa. Modernia tyyliä edustavat maalaukset koostuvat mustan kehystämästä valkoisesta lasista, jonka vaihteleva läpikuultavuus luo kirkkoon sisälle valon ja varjon leikkiä.


title: Pierre Soulages

text: Soulages syntyi Rodezissa ja piti ensimmäisen näyttelynsä Salon des Indépendantsissa vuonna 1947. Hänet nimitettiin vuonna 1979 Yhdysvaltain taiteiden ja kirjallisuuden akatemian ulkomaalaiskunniajäseneksi.


title: Pierre Soulages

text: Soulagesin töitä on nähty muun muassa Eremitaašissa, Tretjakovin galleriassa ja Musée Fabressa. Hän oli ensimmäinen vielä elossa oleva taiteilija, jonka näyttely kutsuttiin Eremitaašiin vuonna 2001. Taiteilijalle myönnettiin vuonna 1992 Praemium Imperiale.


title: Georges Mathieu

text: Georges Mathieu (27. tammikuuta 1921 Boulogne-sur-Mer – 10. kesäkuuta 2012 Boulogne-Billancourt) oli ranskalainen taidemaalari. Hänet tunnetaan abstraktista taiteesta, ja hänen nimensä yhdistetään tavallisesti abstraktin ekspressionismin eurooppalaisena vastineena pidettyyn "tachisme"-liikkeeseen.


title: Georges Mathieu

text: Mathieu oli vuodesta 1975 Académie des Beaux-Arts’n jäsen Pariisissa. Hän oli lisäksi Kunnialegioonan ritari.


title: Trooppinen sykloni Sidr

text: Trooppinen sykloni Sidr (JTWC:n lyhenne 06B) on vuoden 2007 pohjoisen Intian valtameren syklonikauden neljäs nimetty myrsky. 15. marraskuuta aamulla Sidrin tuulet puhalsivat 250 km/h voimakkuudella, puuskissa 305 km/h, tehden siitä Saffirin-Simpsonin hurrikaaniasteikolla 5. luokkaan kuuluvan trooppisen syklonin.


title: Trooppinen sykloni Sidr

text: Matalapaineesta annettiin varoitus 11. marraskuuta, ja seuraavana päivänä se oli kehittynyt sykloni Sidriksi. Se voimistui nopeasti kulkiessaan Bengalinlahdella. Myrsky aiheutti laajamittaisia evakuointeja Bangladeshissa. Sidr iskeytyi maihin 15. marraskuuta kello 17.00 UTC. Se heikkeni nopeasti tämän jälkeen, ja viimeiset raportit siitä julkaistiin varhain seuraavana aamuna.


title: Trooppinen sykloni Sidr

text: Myrsky aiheutti suuria tuhoja Bangaladeshissa ja viranomaiset raportoivat 2 388 ihmisen kuolleen.


title: Trooppinen sykloni Sidr

text: Pyörremyrskyn nimi on arabiaa, ja se tarkoittaa erästä "Ziziphus"-sukuun kuuluvaa puuta ("Ziziphus spina-christi").


title: Trooppinen sykloni Sidr

text: Sidr oli vuosikymmenen tuhoisin sykloni pohjoisella Intian valtamerellä. Yli kolme miljoonaa ihmistä menetti kotinsa ja 5 000 bangladeshiläistä loukkaantui. Melkein valmis riisisato menetettiin, ja YK:n hätäapukoordinaattorin John Holmesin mukaan satovahingot olivat äärimmäisen vakavia. 3 000 armeijan sotilasta vei laivoilla ja helikoptereilla ruokaa ja apua pahimmin kärsineille. Myrsky vahingoitti myös sähköjärjestelmiä: Bangladeshin pääkaupunki Dhaka ja monet suuret kaupungit jäivät ilman sähköä.


title: Trooppinen sykloni Sidr

text: Bangladesh on Suomen kokoinen pinta-alaltaan. Asukkaita on 150 miljoonaa. Bangladeshissa on eniten katastrofeja maailmassa, mihin syynä ovat toistuvat tulvat ja köyhyys. Vuonna 1991 iskeneessä syklonissa kuoli 140 000 ihmistä. Sidr oli yhtä vahva kuin edellinenkin sykloni, mutta nyt varoitusjärjestelmät toimivat paremmin: 1,5 miljoonaa ihmistä evakuoitiin rannalta ennakkoon. Kymmenet tuhannet vapaaehtoiset Punaisen Puolikuun jäsenet osallistuivat varoituksiin. Edellinen vakava myrsky osui Bangladeshiin vuonna 1996. Se vaati 621 uhria.


title: Trooppinen sykloni Sidr

text: Bangladeshissa evakuoitiin 650 000 ihmistä jo kaksi päivää ennen Sidrin iskemistä, kun myrsky oli vielä 150 kilometrin päässä rannasta. Jo tässä vaiheessa myrsky koitui kuitenkin kohtalokkaaksi useille kalastajille. Myrskytuulet olivat 65 m/s, ja ne tuhosivat taloja ja toivat rankkasateita. Aaltojen ennakoitiin nousevan kuusimetrisiksi ja vyöryvän kyliin laajoilla alueilla.


title: Trooppinen sykloni Sidr

text: Sidrin uhrien määräksi arvioitiin 10 000 ihmistä. Myrsky tuhosi teitä ja tietoliikenneyhteyksiä. Vapaaehtoisia saapui paikalle 42 000. Saksa, Britannia, EU ja USA tarjosivat myrskyn uhreille apua.


title: Sampi

text: Sampi ("Acipenser sturio") on uhanalainen eurooppalainen sampikalalaji.


title: Sampi

text: Sampi kasvaa tyypillisesti 50–150 senttimetriä pitkäksi (enimmillään jopa 6-metriseksi), ja sen keskimääräinen paino on noin 150 kg, tosin se voi kasvaa jopa 400-kiloiseksi. Kala on selkäpuolelta tummanharmaa, vatsapuolelta kellanvalkea. Sen kuono on pitkä ja leuasta törröttää viiksisäikeitä. Selkä on ryhmyinen.


title: Sampi

text: Sampi oli aikaisemmin yleinen laajalti Länsi- ja Etelä-Euroopan rannikoilla, mutta jäljellä on enää yksi kuteva kanta Ranskassa Gironde-joessa. Sitä tavattiin Pohjanmeressä, Itämeressä, Englannin kanaalissa, Atlantin rannikolla, Välimeressä Ródoksen länsipuolella ja Mustanmeren länsi- ja eteläosissa.


title: Sampi

text: Sammet viettävät ainakin osan elämästään merivedessä, mutta ne tulevat kutemaan jokiin. Koiraat lisääntyvät ensimmäisen kerran 10–12 vuoden ja naaraat 14–18 vuoden iässä. Sammet voivat elää jopa 40-vuotiaiksi.


title: Sampi

text: Sampi viihtyy lähellä mutaista pohjaa, josta se etsii ruokaa viiksisäikeiden avulla. Aikuiset yksilöt pysyttelevät jokisuulla, mutta ne nousevat kutemaan sorapohjalle lähemmäs latvavesiä.


title: Sampi

text: Kansainvälinen luonnonsuojeluliitto luokittelee sammen äärimmäisen uhanalaiseksi, koska siltä tunnetaan enää yksi populaatio ja sekin on heikkenemään päin. Vuonna 2010 arvioitiin, että lajia on luonnossa jäljellä 20–750 sukukypsää yksilöä.


title: Sampi

text: Ranskassa on käynnissä sammen in situ -suojeluohjelma, ja lajia suojellaan myös ex situ Ranskassa ja Saksassa. Lajia istutettiin vuosina 1995 ja 2007–2009. Vuonna 1995 istutetuista yksilöistä 3–5 prosenttia selviytyi.


title: Sampi

text: Sampi kuuluu CITES-sopimuksen liitteeseen 1.


title: Sampi

text: Suomessa ja muualla Itämeren alueella alkuperäisenä tavatun ja 1900-luvulla hävinneen sammen katsottiin myös aiemmin kuuluvan tähän lajiin. 2000-luvun alun tutkimukset osoittivat, että täällä esiintynyt laji olikin sinisampi "Acipenser oxyrinchus", jonka päälevinneisyysalue on Pohjois-Amerikassa.


title: Cine-manga

text: Cine-manga tarkoittaa mangasarjakuvaa, joka on koottu animesta valituista still-kuvista. Suomessa ilmestyneitä cine-mangoja ovat esimerkiksi "Liikkuva linna" ja "Maameren tarinoita".


title: Superconducting Super Collider

text: Superconducting Super Collider (SSC) oli renkaanmuotoinen hiukkaskiihdytin, jota suunniteltiin rakennettavaksi lähelle Waxahachien kaupunkia, Texasissa. Sen ympärysmitaksi kaavailtiin 83 kilometriä (52 mailia) ja energiaksi 20 TeV per suihku (molempien yhteentörmäävien suihkujen yhteenlaskettu energia 40 TeV), joka olisi luultavasti riittänyt Higgsin bosonin luomiseen. Hankkeen ohjaaja oli Roy Schwitters, fyysikko, joka toimii Texasin yliopistossa Austinissa ja Harvardin yliopistossa.


title: Superconducting Super Collider

text: Hanketta luonnosteltiin joulukuun 1983 National Reference Designs Studyssa, jossa tutkittiin 20 TeV:in koneen teknisiä ja taloudellisia vaatimuksia. Department of Energyn mittavan tutkimuksen jälkeen 1980-luvun puolivälissä, rakennuspaikan hakeminen alkoi vuonna 1987. Projektin paikaksi valittiin Texas marraskuussa 1988 ja rakennustyöt alkoivat vuonna 1991. 17 kammiota kaivettiin ja 23,5 kilometriä (14,6 mailia) tunneleita porattiin loppuvuodesta 1993. Projekti peruutettiin liian suuriksi kasvaneiden kustannusten vuoksi.


title: All Grown Up

text: All Grown Up () on yhdysvaltalainen Ipanat-piirrossarjan spin-off, jonka loivat Arlene Klasky ja Gábor Csupó. All Grown Up kesti kolme tuotantokautta, yhteensä 55 jakson verran vuosien 2003–2006 välisenä aikana.


title: All Grown Up

text: Sarja kertoo Ipanat-animaatiosarjasta tuttujen hahmojen uusista seikkailuista, kun he ovat noin 9 vuotta vanhempia. Se keskittyy enimmäkseen heidän elämäänsä koulussa ja osittain sen ulkopuolella.


title: Tavataan välkkärillä

text: Tavataan välkkärillä ("As the Bell Rings") on Britannian Disney Channelin tuottama tilannekomediasarja. Sarja perustuu italialaiseen formaattiin "Quelli dell’intervallo". Sarja sijoittuu kuvitteelliseen Shakespearen lukioon. Sarja eroaa muista Disney Channelin tilannekomedioista siinä, että sarjassa käytetään vain yhtä lavastetta ja yhtä kameraa. Jaksot ovat myös hyvin lyhyitä, vain viisiminuuttisia.


title: Markkula

text: Markkula on suomalainen talonnimi ja myös sukunimi, joka on syntynyt siten, että talo on nimetty Markku-nimisen isännän mukaan. Tunnettuja nimenkantajia:


title: Pierre Granier-Deferre

text: Pierre Granier-Deferre (27. heinäkuuta 1927 Pariisi, Ranska – 16. marraskuuta 2007 Pariisi, Ranska) oli ranskalainen elokuvaohjaaja ja -käsikirjoittaja.


title: Pierre Granier-Deferre

text: Granier-Deferre oli Ranskan nimekkäimpiä elokuvaohjaajia. Hän ohjasi urallaan 25 elokuvaa. Granier-Deferren tunnetuimpiin elokuviin kuuluvat "Vaarallinen siirto", "Kissa" ja "Rikos yöjunassa". Vaarallinen siirto ja Kissa olivat ehdolla Berliinin elokuvajuhlilla Kultaisen karhun voittajaksi. Granier-Deferre on voittanut kerran Ranskan elokuvateollisuuden César-palkinnon parhaasta sovitetusta käsikirjoituksesta elokuvastaan "Rikos yöjunassa". Hänellä on lisäksi kaksi muuta César-ehdokkuutta.


title: Pierre Granier-Deferre

text: Granier-Deferre ohjasi ja käsikirjoitti myös Georges Simenon'n suosittuun Komisario Maigret -kirjasarjaan pohjautuvaa televisiosarjaa.


title: Marc Gini

text: Marc Gini (s. 8. marraskuuta 1984, Castasegna, Sveitsi) on sveitsiläinen alppihiihtäjä, joka on erikoistunut tekniikkalajeihin, pujotteluun ja suurpujotteluun.


title: Marc Gini

text: Gini alkoi kiertää maailmancupia vuonna 2003 ja ensimmäiset pisteensä hän saavutti kaudella 2005–2006, yhteensä 33. Seuraavalla kaudella Gini laski maailmancupissa neljä kertaa kymmenen parhaan joukkoon, joista paras sijoitus oli yhdeksäs Kranjska Goran pujottelussa. Kausi 2007–2008 alkoi Ginin kohdalla loistavasti, sillä hän voitti kaikkien yllätykseksi kauden avauspujottelun Itävallan Reiteralmissa. Tämän jälkeen hän on sijoittunut maailmancupissa kymmenen parhaan joukkoon kolme kertaa ollen parhaimmillaan kuudes (tilanne 2.3.2010). Vancouverin olympialaisissa 2010 hän oli pujottelussa viidestoista.


title: Marc Gini

text: Gini on voittanut Sveitsin pujottelumestaruuden neljä kertaa, vuosina 2005, 2006, 2007 ja 2009, suurpujottelumestaruuden vuonna 2006 ja superyhdistetyn mestaruuden 2008.


title: Marc Gini

text: Hänen siskonsa Sandra Gini on myös alppihiihtäjä.


title: Toxodon

text:
Toxodon oli suuri virtahevoille sukua oleva esihistoriallinen eläin. Se eli samoina aikoina kuin sapelihammastiikerit.
Toxodon söi kasveja ja painoi noin 2 tonnia. Ne elivät laumoissa ja puolustautuivat sapelihampaita ja hirviölintuja vastaan.
Ne lepottelivat lammissa, kun oli helle. Lopulta ne kuitenkin kuolivat sukupuuttoon.
Ensimmäisenä fossiilina vuonna 1901 löydettiin sen kallo, jolloin se kuvailtiin suureksi ja oudoksi eläimeksi.


title: Martti Markkula

text: Martti Antero Markkula (1. toukokuuta 1926 Helsinki – 27. heinäkuuta 2004 Vantaa) oli suomalainen filosofian tohtori, professori ja kasvitieteilijä.


title: Martti Markkula

text: Markkula opiskeli biologiaa Helsingin yliopistossa. Hän valmistui filosofian kandidaatiksi 1951 ja väitteli tohtoriksi 1953. Hänelle myönnettiin maatalous- ja metsätieteiden kunniatohtorin arvo vuonna 1984 hänen tiedekunnan hyväksi tekemästään työstä.


title: Martti Markkula

text: Markkula työskenteli Maatalouden tutkimuskeskuksen tuhoeläinlaitoksella, jossa hän aloitti assistenttina vuonna 1951. Hän siirtyi laitokselta eläkkeelle vuonna 1989 professorina, johon tehtävään ja laitoksen johtajaksi hänen oli nimitetty vuonna 1974. Hän toimi Suomen Akatemian ansioituneena tutkijaprofessorina vuosina 1975–1980 ja oli dosenttina Helsingin yliopiston hyönteistieteen laitoksella. Markkula oli myös innokas ja tarmokas järjestöihminen.


title: Martti Markkula

text: Hän oli perustamassa useita luontoon, ympäristöön ja luonnonsuojeluun liittyviä järjestöjä. Vuodesta 1970 lähtien hän johti ympäristönsuojelutoimikuntaa, joka ensimmäisenä Suomessa tarkasteli ympäristönsuojelun kokonaisuutta. Hän toimi useissa virallisissa organisaatioissa, esimerkiksi Suomen Akatemian keskustoimikunnassa ja Ympäristötieteellisessä toimikunnassa sekä Tieteellisten seurain valtuuskunnan puheenjohtajana. Lisäksi Markkula harrasti sukuseuratoimintaa. Maatalouden tutkimuskeskuksen muutto Jokioisiin oli Markkulalle keskeinen tavoite, joka toteutui.


title: Martti Markkula

text: Markkulan puoliso vuodesta 1953 oli filosofian maisteri, Vantaan apulaiskaupunginjohtaja ja kouluhallituksen ylitarkastaja Ritva Helena Markkanen.


title: Kapiteeli (yhtiö)

text: Kapiteeli Oyj oli Suomen valtion kokonaan omistama kiinteistösijoitusyhtiö vuosina 1999–2006. Kapiteeli-konsernin muodostivat Kapiteeli Oyj emoyhtiönä, Ovenia Oy, sekä lukuisat erilliset kiinteistö- ja asuntoyhtiöt.


title: Kapiteeli (yhtiö)

text: Kapiteeli Oyj:tä perustettaessa siihen siirrettiin kaikki Omaisuudenhoitoyhtiö Arsenalin hallinnoima kiinteistöomaisuus. Arsenaliin kiinteistöt tulivat Suomen Säästöpankki – SSP Oy:n kautta, siihen pankkikriisin vuoksi sulautettujen ongelmapankkien luottojen vakuuksina.


title: Kapiteeli (yhtiö)

text: Keväällä 2000 yhtiöön siirrettiin Puolustusvoimien asuntokiinteistöt, joista muodostettiin tytäryhtiö "Kruunuasunnot Oy". Kaiken kaikkiaan Puolustusvoimilta siirrettiin yhtiöön 5 500 asuntoa.


title: Kapiteeli (yhtiö)

text: Vuoden 2000 lopussa yhtiön omistuksessa oli yhteensä 3 951 kiinteistöä, kirjanpitoarvoltaan 7,7 miljardia euroa. Kokonaispinta-alaa kohteissa oli 3 miljoonaa neliömetriä. Henkilöstöä yhtiössä oli 174 henkeä.


title: Kapiteeli (yhtiö)

text: Kruunuasunnot myytiin vuonna 2004 115 miljoonalla eurolla Solidium Oy:lle. Vuonna 2006 myytiin 15 hotellikiinteistöä 300 miljoonalla eurolla "Norgani Hotels ASA":lle.


title: Kapiteeli (yhtiö)

text: Vuoden 2006 syksyllä Kapiteelilla oli enää runsaat 900 kiinteistökohdetta, joiden arvo oli noin miljardi euroa ja kokonaispinta-ala 1,2 miljoonaa neliömetriä. Työntekijöitä yhtiössä oli noin 90 henkeä. Suurimmat vuokralaiset olivat Kesko, Oikeusministeriö, Stockmann, TeliaSonera ja Nokia.


title: Kapiteeli (yhtiö)

text: Kapiteeli Oyj:n liiketoiminta ja kiinteistöomistus oli jaettu neljään itsenäiseen ja tulosvastuulliseen liiketoimintayksikköön: sijoitus-, kehitys- ja myyntikiinteistöt, sekä Kruunuasunnot Oy. Myöhemmin perustettiin kaikkien kiinteistöjen huoltoon ja isännöintiin keskittyvä Kiinteistöpalvelut-yksikkö.Myöhemmin yhtiön toiminnan painopisteen muuttuessa organisaatio liiketoimintayksiköt muutettiin kolmijakoiseksi: toimitilat, hotellit ja myyntikiinteistöt. Kapiteelin 51 prosenttisesti omistama tytäryhtiö Ovenia Oy tuotti kiinteistöjen ylläpito-, hallinto- ja asiantuntijapalveluja. Yhtiö johti, organisoi ja kilpailutti palvelujen tuottajia asiakkaidensa puolesta.


title: Kapiteeli (yhtiö)

text: Joulukuussa 2006 Kapiteeli Oyj:n koko osakekannan osti toimitilakiinteistöihin erikoistunut kiinteistösijoitusyhtiö Sponda Oyj noin 943 milj. eurolla. Sponda oli alun perin perustettu pankkikriisin yhteydessä hallinnoimaan SKOP:n sijoituskiinteistöjä ja osakesalkkua. Kiinteistösektori eriytettiin omaksi yhtiökseen "Sponda Kiinteistöt Oy" huhtikuussa 2007. Kapiteeli on nykyisin Sponda Kiinteistöt Oy:n aputoiminimi.


title: Kurt Asle Arvesen

text: Kurt Asle Arvesen (s. 9. helmikuuta 1975 Molde) on norjalainen maantiepyöräilijä, joka kilpaili ammattilaisena 1999–2011.


title: Kurt Asle Arvesen

text: Arvesen voitti alle 23-vuotiaiden maailmanmestaruuden vuonna 1997. Ammattilaisuran suurimpiin saavutuksiin kuuluvat Tanskan ympäriajon kokonaisvoitot vuosina 2004 ja 2007 sekä etappivoitot Italian ympäriajossa 2003 ja 2007. Maaliskuussa 2008 hän voitti E3 Prijs Vlaanderen -kilpailun. Samana vuonna hän voitti Ranskan ympäriajon 11. etapin.


title: Luettelo Karjalan tasavallan joista

text: Tässä luettelossa on luetteloitu Karjalan tasavallan tärkeimpiä jokia. Joet on ryhmitelty laskupaikan mukaan: Laatokkaan, Saimaaseen, Ääniseen ja Vienanmereen laskeviin. Mahdolliset sivujoet on lueteltu kyseisen joen alakohtina. Saimaaseen laskevat joet eivät laske suoraan Saimaaseen, vaan välissä on muita jokia ja järviä, jotka eivät sijaitse Karjalan tasavallan alueella.


title: Harviala

text: Harviala voi tarkoittaa:


title: Tommi Kari

text: Tommi Kari (s. 22. syyskuuta 1986 Kouvola) on suomalainen jalkapalloilija, joka edustaa kaudella 2018 Ykkösessä pelaavaa JJK Jyväskylää. Hänen pelipaikkansa on vasen laitahyökkääjä, mutta hän pystyy pelaamaan myös oikealla laidalla ja keskellä.


title: Tommi Kari

text: Karin pelipaikka on hyökkääjä. Hän teki läpimurtonsa JJK:n avauskokoonpanoon kaudella 2006 tehden 11 maalia 23 ottelussa. Kaudella 2007 Kari jatkoi vahvoja otteitaan tehden 10 maalia JJK:n paidassa. Hän debytoi Suomen alle 23-vuotiaiden haastajamaajoukkueessa 3. marraskuuta 2007. Kari valittiin Keski-Suomen piirissä kauden 2007 miespelaajaksi.


title: Carolyn Watkinson

text: Carolyn Watkinson (s. 19. maaliskuuta 1949 Preston, Yhdistynyt kuningaskunta) on englantilainen mezzosopraano. Hän on erityisen ansioitunut barokkimusiikin tulkitsijana.


title: Nancy Argenta

text: Nancy Maureen Argenta, oikealta sukunimeltään Herbison (s. 17. tammikuuta 1957) on kanadalainen sopraano. Hän syntyi Brittiläisessä Kolumbiassa, mutta asettui 1980-luvun alussa Englantiin. Hän opiskeli lisäksi Düsseldorfissa.


title: Nancy Argenta

text: Argenta on johtavia barokkimusiikin tulkitsijoita, ja hän on tulkinnut muun muassa Händelin oratorioita. Hän on laulanut myös tuoreempaa musiikkia, kuten Schubertin liedejä.


title: Nancy Argenta

text: Argentan ammattimainen debyytti tapahtui vuonna 1983, jolloin hänet nähtiin Rameaun "Hippolyte et Aricien" esityksessä Aix-en-Provence-festivaalilla.


title: Horses

text: Horses on yhdysvaltalaisen muusikon Patti Smithin vuonna 1975 julkaistu esikoisalbumi.


title: Horses

text: Levyn äänityksen aikoihin Smith oli monien 1960-luvun rockidolien suuri ihailija, kuten Jimi Hendrixin, The Rolling Stonesien Brian Jonesin ja Jim Morrisonin, samoin Motown- ja jazzsuosikkien, kuten Smokey Robinsonin ja John Coltranen. Levyn kaupallinen menestys oli vaatimaton, mutta sen vaikutus oli suuri. Smithiä on pidetty punkin uranuurtajana. ""Horsesin" pohjalta ei ole vaikea perustella, että Smith on punkin aloittaja", on All Music Guiden William Ruhlman todennut.


title: Alexis Kouros

text: Alexis Kouros (s. 1961 Kermānšāh, Iran) on iranilaissyntyinen suomalainen kirjailija, toimittaja ja ohjaaja. Kourosin esikoisteos "Gondwanan lapset" sai Finlandia Junior -palkinnon vuonna 1997.


title: Alexis Kouros

text: Kouros on koulutukseltaan lääkäri. Hän opiskeli lääketiedettä Unkarissa Pécsin yliopistossa. Vuonna 1990 hän muutti Suomeen ja jatkoi opintojaan. Kouros on kirjoittanut, tuottanut ja ohjannut toistakymmentä dokumentti- ja lyhytelokuvaa sekä televisiosarjan suomalaisesta elokuvasta.


title: Alexis Kouros

text: Vuonna 2003 Kouros perusti kerran kuussa ilmestyvän englanninkielisen monikulttuurisen "SixDegrees"-ilmaisjakelulehden ja vuonna 2007 "Helsinki Timesin", joka on Suomen ainoa viikoittainen englanninkielinen sanomalehti. Kouros oli vihreiden ehdokas vuoden 1999 europarlamenttivaaleissa.


title: Alexis Kouros

text: Maaliskuussa 2010 Kouros erosi protestina taiteelle rahaa jakavasta Taiteen keskustoimikunnasta. Hän piti holhoavana sitä, että hän olisi ollut ainoa etnistä vähemmistöä edustava jäsen toimikunnan monikulttuurisuusjaostossa.


title: Alexis Kouros

text: Alexis Kourosin puoliso on Ihmisoikeuskeskuksen asiantuntija Kristiina Kouros. He ovat perustaneet yhdessä mediatuotantoyhtiö Dreamcatcherin.


title: Yrjö Eronen

text: Yrjö Eronen (s. 1950 Rääkkylä) on Rääkkylän kunnanjohtaja vuodesta 2007.


title: Yrjö Eronen

text: Eronen on syntyisin Rääkkylän Varpasalosta. Hän kävi Rääkkylän yhteiskoulua 1961–1966 ja Joensuun lyseota 1966–1969. Hän valmistui Jyväskylän yliopistosta yhteiskuntatieteiden maisteriksi 1974.


title: Yrjö Eronen

text:
Ennen Rääkkylän kunnanjohtajaksi nimitystä hän toimi yrityksiä tutkivan Corporate Imagen tutkimusjohtajana.
Eronen jäi eläkkeelle 1.12.2013. Hänen työuransa kesti 42 vuotta, siitä 21 vuotta julkisella sektorilla ja 21 vuotta yksityisellä.


title: Porin kauppahalli

text: Porin kauppahalli on vuonna 1927 valmistunut kauppahalli, joka sijaitsee Porin keskustassa Yrjönkadun varrella. Korttelin läpi Isolinnankadulle ulottuvan rakennuksen on suunnitellut helsinkiläinen arkkitehti Oiva Viljanen. Hallin yhteyteen on myöhemmin rakennettu lisäkiinteistöjä vuosina 1939 ja 1955, mutta laajennusosat eivät kuitenkaan kuulu varsinaiseen kauppahalliin. Suuri peruskorjaus rakennukseen suoritettiin vuonna 2012. Alun perin Porin kauppahallissa toimi lähes 90 myymälää kahdessa kerroksessa, mutta nykyään niitä on vain alle kaksikymmentä. Lisäksi tunnettu on kauppahallissa vuodesta 1974 lähtien toiminut bingohalli.


title: Porin kauppahalli

text: Poriin suunniteltiin ensimmäistä kauppahallia jo vuonna 1906, jolloin se piti rakentaa Kauppatorille silloisen vaakahuoneen paikalle. Kaupunginvaltuusto oli tuolloin lehtori Eeli Granit-Ilmoniemen esityksestä asettanut toimikunnan tutkimaan kunnallisen hallin saamista kaupunkiin. Sitä oli erityisen voimakkaasti ajanut piirieläinlääkäri G. W. Rönholm, josta tuli valmistelevan toimikunnan jäsen. Muut jäsenet olivat konsuli Hugo Rosenlew, kauppias C. E. Ramberg, professori Johannes Vilhelm Hjelmman, rakennusmestari Arthur Fagerholm sekä lehtori Eeli Granit-Ilmoniemi. Toimikunta laati yksityiskohtaisen suunnitelman, jonka mukaan halliin olisi tullut 64 myymälää. Kustannusarvio oli 150 000 markkaa, minkä toimikunta ehdotti varattavaksi Porin väkijuoma- ja anniskeluyhtiön vuoden 1907 voittovaroista. Valtuusto kuitenkin hylkäsi ehdotuksen väkijuomavoittovarojen käyttämisestä hallirakennukseen, jonka jälkeen toimikuntaan kutsuttiin lisäjäseniksi kapteeni H. Lucander ja kauppias E. Parvinen. Laajennetun toimikunnan tehtävänä oli selvittää kauppahallin rakentamisen taloudellista puolta.


title: Porin kauppahalli

text: Hallitoimikunta työskenteli asian parissa vuoden verran ja pysyi lähes entisessä kannassaan. Tarkoitukseen tulisi viinavoittovaroista myöntää ainakin 25 000 markkaa. Lisäksi halli ehdotettiin rakennettavaksi jo aiemmin suunnitellulle paikalle. Sijaintipaikka synnytti kiivasta keskustelua ja vastustusta eri syistä. Torin eteläpuolella asuvat pelkäsivät, että halli pilaa heidän talojensa näköalan, kun taas toiset epäilivät sen alentavan heidän taloissaan sijaitsevien liikkeiden arvoa. Senaatille tehtyjen valitusten vuoksi hallihanke lykkääntyi vuoteen 1913 asti, jolloin ne marraskuussa tehdyllä päätöksellä hylättiin.


title: Porin kauppahalli

text: Vuonna 1914 halliasia tuli jälleen kaupunginvaltuuston käsittelyyn, jolloin toimikunnan mielestä Kauppatori oli edelleen sopivin paikka. Valtuusto antoi kuitenkin sen tehtäväksi tutkia myös muita vaihtoehtoja. Toimikunnan uusiksi jäseniksi liittyivät samalla maisteri J. A. Vasara sekä jo aikaisemmin siihen kuulunut C. E. Ramberg. Vuoden 1915 valtuuston pöytäkirjoista käy ilmi, että senaatti lopulta vahvisti asemakaavamuutokseen, jonka mukaan hallin paikaksi tuli Kauppatori. Ensimmäisen maailmansodan vuoksi rakennushanke ei kuitenkaan käynnistynyt ja vuonna 1924 valtuuston kanslia totesi sen olevan ”kuolleessa pisteessä”. Myös kaupunkilaisten mielipide oli muuttunut, eikä hallia enää haluttu Kauppatorille.


title: Porin kauppahalli

text: Kun kunnallista hallia ei saatu aikaan, oli ulvilalainen nahkatehtailija Arthur Hellman tällä väliin ryhtynyt harkitsemaan yksityisen kauppahallin rakentamista. Vuonna 1918 hän hankki omistukseensa Yrjön- ja Nikolainkadun (nyk. Valtakatu) kulmassa sijainneen talon, johon Hellman seuraavana vuonna suunnitteli kauppahallia. Hellman joutui kuitenkin myöhemmin luopumaan tästä ajatuksesta ja osti 1923 tehtailija J. Honkasen talon Yrjönkatu 12:a. Kolme vuotta myöhemmin hänen haltuunsa siirtyi osa Hjalmar Nygrenin omistamasta naapuritontista. Sopivien tonttien hankkimisen jälkeen Hellman ryhtyi toden teolla suunnittelemaan kauppahallin rakentamista. Hanke käynnistyi Porin Nahkateollisuus Oy:n nimissä, mutta yhtiön nimi muutettiin vuonna 1927 Porin Halli Oy:ksi.


title: Porin kauppahalli

text: Rakennuksen suunnittelu annettiin helsinkiläiselle arkkitehdille Oiva Viljaselle, joka sai piirustukset valmiiksi maaliskuussa 1927. Työt päästiin alkamaan kesäkuun 18. päivänä, jolloin allekirjoitettiin Porin Halli Oy:n ja rakennusmestari Lauri Mattisen välinen sopimus. Hallin rakentamisen lisäksi sovittiin myös Yrjönkadun puolelle rakennettavasta viisikerroksisesta asuin- ja liiketalosta. Molempien kokonaiskustannusarvio oli yhteensä 4 250 000 markkaa. Rakennustyöt sujuivat nopeasti ja kauppahalli valmistui vielä samana vuonna. Sen juhlallisia vihkiäisiä vietettiin arvovaltaisen kutsuvierasjoukon läsnä ollessa 20. joulukuuta 1927 kello 14.00. Tuntia myöhemmin tavallisilla kaupunkilaisilla oli mahdollisuus tutustua huippumoderniin kauppahalliin ja varsinainen kaupankäynti aloitettiin seuraavana aamuna.


title: Porin kauppahalli

text: Rakennusta suunniteltaessa oli kotimaisten lisäksi tutkittu myös ulkomaisia kauppahalleja. Myymälöitä oli yhteensä 89, joista 24 oli liha- ja leikkelemyymälöitä, seitsemän kalamyymälöitä, kolme jauho- ja ryynimyymälöitä, viisi voi-, juusto- ja munamyymälöitä sekä yhdeksän kahvi-, hedelmä ja siirtomaatavaramyymälöitä. Kalamyymälöissä oli vesialtaat elävänä myytäville kaloille. Kellarikerroksessa sijaitsivat hallikahvila, erikoiskalakellarit, jäähdytyshuoneet, pukuhuoneet ja varastotilat. Isolinnankadun puoleisessa siipirakennuksessa sijaitsivat lihantarkastamon ja kolmen elintarvikelaboratorion tilat. Niissä aloitti myöhemmin toimintansa Ahteen makkaratehdas.